Pribatutasun politika - Amalur etxea\nstandard-title Pribatutasun politika\nDatu Pertsonalak Babesteari buruzko abenduaren 13ko 15/1999 Lege Organikoan ezarritakoarekin bat etorriz, AMALUR ETXEAk jakinarazi dizu izaera pertsonaleko datuen fitxategia sortu duela www.amalur.eus web orrian lortutako datuen bidez.\nAbenduaren 13ko Datu Pertsonalak Babesteko 15/1999 Lege Organikoa betez, www.amalur.eus orriaren erabiltzaileek eta bezeroek bere datu pertsonal hartu, aldatu eta deuseztatzeko eskubidea erabili ahal dute, helbide honetara idatziz: www.amalur.eus departamentua Calvario kalea 5, 31174 – ETXAURI (Nafarroa) edo info@amalur.eus helbidera mezua bidaliz eta bertan izen eta abizenak, alta emateko erabilitako erabiltzailea eta helbide elektronikoa zehaztu behar dira eta, bi kasuetan, NAN fotokopia erantsi behar dira. Emaniko datuak erosketa bati buruzkoak izatekotan, Espainiako legeek bost urtez gordetzera behartzen gaituzte; beraz, ezin ditugu ezabatu ezta aldatu bezeroak berak hala eskatuta badaere.\nAMALUR ETXEAk fitxategian dauden datuen konfidentzialtasuna babesteko eta fitxategiaren helburuaren arabera erabiltzeko konpromisoa hartu du; halaber, gordetzeko beharra betetzeko eta datuak ez aldatzeko, galtzeko, erabilpen edo tratamendu onartu gabeak ez emateko bitarteko guztiak jartzeko konpromisoa hartu du, uztailaren 11ko 994/1999 datu pertsonalak dituzten fitxategien Segurtasun Neurrien Araua Errege Dekretuaren arabera. Gure zerbitzariak zuk bidalitako datuen pribatutasuna bermatzen du. SSL protokoloa erabiltzen dugu, zure datuen pribatutasuna ziurtatzeko, zure datuak RSA sistemaren bidez enkriptatuz; horrela, Inork ezin izango ditu zure datuak eskuratu, beharrezkoa den pasahitzik ez duelako.


Txinako zerrategi horizontal hidraulikoen fabrikatzaile eta hornitzaileak - Ysdmill\nHasiera > Produktuak > Zerrategia > Zerrategi horizontala > Zerrategi Horizontal Hidraulikoa\n1. Zerrategi horizontal hidraulikoaren produktuaren sarrera\nZerrategi horizontal hidraulikoa enbor handietarako diseinatuta dago, basoan edo baserrian eta brikolajean egurra lantzeko tokian erabil daitekeena. Erraza da instalatzen eta funtzionatzen erraza da, gehiago egiten eta gutxiago gastatzen lagun zaitzake.\n2. Zerrategi horizontal hidraulikoaren produktuaren parametroa\n‰ 32 hazbeteko ‰\n‰ 36 hazbeteko ‰\nZerratzeko gehienezko luzera\nEstandarra: 5000 mm (neurriz egina)\nBurua gora/behera ikusi zuen\nZerra burua oinez\nEskuliburua / Pneumatikoa / Hidraulikoa\n55 mm edo 100 mm\n3. Zerrategi horizontal hidraulikoaren ezaugarri tipikoa\nEnbor handietarako egokia;\nKontrol automatikoa eskulana aurrezteko;\nSalmenta osteko zerbitzu polita.\n4. Produktuaren Ezaugarri eta Zerrategi Horizontal Hidraulikoaren Aplikazioa\nBanda horizontaleko zerra hidraulikoa / Zerra horizontal hidraulikoa baserriko jabearentzat eta egurra prozesatzeko enpresarentzat egokia da.\n5. Zerrategi horizontal hidraulikoaren produktuaren xehetasunak\nLotura automatiko osoa\nAlboko bafflf automatikoa\nErregistro biragailu automatikoa\nErregistroak kargatzeko sistema\nHot Tags: Zerrategi horizontal hidraulikoa, Fabrikatzaileak, Hornitzaileak, Merkea, Prezioa, Kalitatea, Stocka, Txina, Fabrika, Pertsonalizatua\nBanda Horizontal Automatikoa Zerrategia\nbanda horizontal hidrauliko automatikoa zerrategia


Martxel Aizpurua: “Batek baino gehiagok gizarte perfektua irudikatu du erleengan” :: Buruxkak Liburutegi digitala\nOrain 30 urte Argian argitaratutako artikuluetan du abiapuntu liburuak. Zein eratako artikuluak ziren?\nBerez, oraingo liburuan agertzen diren estilo berekoak ziren. Hiru elkarrizketa argitaratu nituen. Gero, ez dakit zergatik, egiteari utzi egin nion. Hor egon dira paper artean duela hiru urte edo, topatu nituen arte.\nEgiazko informazioa zientzia-fikziozko pertsonaien ahoetan...\nErlezaintzako dibulgazioko liburuetan ohikoena da zuzenean erlearen bizitza azaltzea. Horren estilokoa da aspaldi argitaratu nuen “Erleen bizitza ezkutua” liburua. Baina Gipuzkoako erlezain-elkarteko ardura nuenean Frantziako La Hulotte aldizkariko ale bat argitaratu genuen, Xabier Kintanak itzulpena eginez. Ale horretako marrazki ederretan badago txantxa giroa erleen artean. Han izan zutela, uste dut, jatorria Argiako lehen artikulu haiek.\nFikzioari dagokionez, liburuan deus ez dakien kazetari bat bidaltzen dute erlauntz barnera eta, erleekin hizketan arituz, jabetzen doa mundu horretaz. Erleek bere jakin mina asetzen ez, eta landareak ere elkarrizketatzen ditu. Azkenik, erlezain bat ere bai. Batek eta besteak emandako informazio-zatiekin osatzen da puzzle osoa.\nErleen munduak beti harritu izan gaituela diozu. Zergatik da horren harrigarri erleen bizitza?\nBehi bat eta gu antzekoak gara. Erlea, aldiz, euli bat da; eta guk euliei ez diegu arreta handirik eskaintzen. Erleak, ordea, han dabiltza sartu-irtenean, abaraska perfektuak egiten dituzte eta gainera eztiz beteak. Antolamendu bat sumatzen da erladian. Batek baino gehiagok gizarte perfektua irudikatu du haiengan.\nErlezain bat ezagutzen duena, bestalde, harriturik geratzen da hark kontatzen dituen gauzekin: nola dagoen erregina bat (garai batean errege bat zegoela uste zuten), zenbat arrautza egiten dituen, langileek nola zaintzen dituzten umeak, nola komunikatzen diren, …\nJendeak dio nolatan hain zomorro txikiek eduki dezaketen halako bizitza sozial antolatua; duela gutxi arte total sekretua zena.\nZein eratako informazioa aurkituko dugu liburuan?\nLiburuaren muina erleen bizitza da, baina informatzaile askok emana: erreginak, erlamandoak, langile medikuak, langile segurtasun-arduradunak, langile arkitektoak, langile kontableak, laharrak, makalak eta erlezainak.\nBigarren zatian erleei buruz euskaraz ezagutzen ditudan liburuen zerrenda dator, batzuek iruzkin bat lagun dutela.\nGlosario zabal bat dator hirugarren zatian, non irakurleak erleei buruzko informazioa topatuko duen, baina modu akademikoagoan; fikzioan irakurri duena osatzeko edo ziurtatzeko.\nGure aldetik nahikoa begirune al dute erleek?\nAlde batetik, jendeak beldurra dio erleari. Baserritarrek zezenari baino beldur handiagoa diote, haien erasoa ezin dutelako kontrolatu. Ezjakintasun handia dago gizartean. Jendeak beldurrezko film gehiegi ikusi ditu.\nBestalde, ordea, zaletasun handia dago erlezaintzan. Euskal Herrian gutxienez 4.000 pertsona erledun egongo dira, gehienak hobbistak. Barroa izeneko akaroa etorri zenetik erle basati guztiak galdu dira eta erlezainen esku daudenak bakarrik daude gure ingurunea polinizatzeko. Horren jabetasuna badutela uste dut administraziokoek; baina, bestalde, nekazaritzako pestizidak izugarrizko kaltea egiten ari dira; kalte horren konponketan oso atzean gabiltza.\nZer dakar erleen galera horrek?\nAlde batetik, polinizazioaren galera. Kontuan izan erlauntz batean 60.000 buru daudela, egunean milioika lore polinizatzeko irrikitan. Bestalde, espezie baten galerak biodibertsitatearen urritzea dakar. Gainera, gu erlearen galeraz ari gara konturatzen, hari etekin zuzena ateratzen diogulako; baina zer ari da gertatzen beste intsektu guztiekin? Bost axola zaigu, hor dago okerra.\nZientzia-kontzeptu franko landu daitezkeela diozu liburuarekin. Zer gehiago?\nElkarrizketa horietan aipamen asko topatuko ditu irakurleak landare eta animalion koeboluzioaz, erleen (intsektuen) anatomiari buruzkoak, gizakiok jaten ditugun erle-produktuei buruzkoak, etnologiaz, taxonomiaz, erlezaintzaz (gizakiak, erlearen izaera ezagutuz, nola lortu duen bere jarduna bideratzea), ... Horiek denak lantzen ditu kazetari saiatuak.\nNorentzako liburua da?\nIrakaskuntzan erabilgarria deritzot, 13-16 urte artekoen artean edo nekazaritza-eskoletan. Horko kontzeptu asko landu daitezkeelako gelan. Behe mailetan ere ikasleak binaka jarrita irakurketa politak egin daitezkeela uste dut.\nHala ere, ez da haurrentzako liburua soilik. Uste dut, erleen bizitza ezagutzera inora inguratu ez dena sar daitekeela liburuko estilo errazean. Gainera 80ren bat argazki eta marrazki ditu eta haiei begiratu ostean irakurtzera joko duela iruditzen zait.\nJendeak aurpegian irribarrea duela irakurtzea eta bukatzean “zein mundu polita erleena” esatea. Ziur naiz, liburua bukatzean atzera itzuliko dela bat baino gehiago, hasieran ulertzen ez zituen lerroak berriz irakurtzera. Hori pentsatuz, poz-irribarre bat darit.


Donostiako Berritzegunea: Gorputz Hezkuntza ezgaitasuna duten ikasleentzat, ikuspegi inklusibotik begiratuta-2.saioa\n2016(e)ko abenduakren 7(a)\nGorputz Hezkuntza ezgaitasuna duten ikasleentzat, ikuspegi inklusibotik begiratuta-2.saioa\nXABIER LEIZEA- KIROLENEko irakaslea eta GAITUZ SPORT programaren arduradunak eskeini digu 2.saioa abenduaren 2ean.\nSaio honetan kontzeptuak argitu ditugu:\nURRITASUNA- egitura edo funtzio psikologiko, fisiologiko edo anatomikoaren galera edot kaltea.\nEZGAITASUNA-gaitasunen murrizketa edo ausentzia urritasun batek sortarazten duenean, normaltzat hartzen den gauza bat egiteko.\nELBARRITASUNA-MINUSBALIOTASUNA- urritasun edo ezgaitasunun baten ondorioz, pertsonak duen desabantailezko egoera eta honen ondorioz bere kasuan normalak diren jarduerak edo ekintzak mugatzen edo eragozten duenean.\nBestalde, argi geratu da, irakaskuntzan jarduten dugunok, ezgaitasun eta minusbaliotasunak eta baita hauek sortzen dituzten desabantaila sozialak ekiditen laguntzeko eragileak garela,\nHorretarako PRESENTZIA -PARTEHARTZEA-GARAPENA BERMATU behar dira, Eskola Marko Inklusiboan.\nFormakuntza saio hauek jarraipena izango dute 2017ko urtarrilaren 16tik aurrera, Eskola Marko Inklusiboaren baitan programaketak nola garatu ikusteko.\nINFORMAZIO gehiagorako begiratu BERRITZEGUNEko WEBean prestakuntza-ekintzen atala(http://g01.berritzeguneak.net/eu/)\nGaiak: Aniztasuna, Bigarren Hezkuntza, Elkarbizitza, Gela kudeaketa, indartze neurriak, inklusioa, Lehen Hezkuntza, LH


Desberdintasunari buruzko azken txostenean Oxfam Internationalek zenbaki argia eman zuen: munduko biztanleen erdiek adina ondasun dute 26 pertsonarik aberatsenek. Zein dira aberatsetan aberatsenak? Nola lortu edo bildu dituzte euren fortunak? Munduko dirudunen zerrendek zantzu batzuk ematen dituzte horien berri izateko.\nGUZTIA DENEKOA IRABAZLEARENTZAT\nDirudunen irudia distira galtzen ari da AEBetan, orain arte milioidunak gurtzen zituen herrialdean. Aberastasunaren pilaketa XX. mende hasierakoaren parekoa bihurtu denez, bor-bor dago eztabaida: nola jarri behar zaie muga ezberdintasunaren hazkundeari eta fortuna eta botere neurrigabeei?\nGooglek, Facebookek, Amazonek eta beste batzuek beren sektoreetan lortu duten nagusitasuna mugatzeko deiak zabaltzen ari dira.\nDirudunak, zergak eta uste ustelak\nAberatsenei zergak igotzeak ekonomiaren hazkundeari kalte egin diezaiokeela, inbertsioak galduko direla, enpresak eta jendeak alde egingo duela herrialdetik... Halako argudioen atzean, maiz, oso zuzenak ez diren uste eta intuizioak daude.\n«Ezker abertzaleko lider batzuek xerpa gisa ikusten dituzte sindikatuak»\nAdolfo Muñoz badoa. Apirilaren 5ean Mitxel Lakuntzari emango dio lekukoa. Arantza geratuko zaio LABekin aliantza estrategiko bat egin ez delako; «drama bat da, baina ezin da». Aurrerantzean bere burua zaintzeari ekingo diola esan du.\nZurekin segitzeko arnasa hartuta


Larunbatean irabazitakoa eta gehiago galdu igandean – Zumaiako Telmo Deun Arraun Elkartea\nLarunbatean irabazitakoa eta gehiago galdu igandean\nPosted by\t 2016(e)ko uztailak 11 Leave a comment on Larunbatean irabazitakoa eta gehiago galdu igandean\nIgande beltza izan zen atzokoa Telmo Deunentzat. Donostian zen San Miguel ligako bosgarren estropada, eta Zumaia azkena izan zen, nabarmen gainera. Hori gutxi ez, eta Portugaletek bost puntu sartu zizkion, zazpigarren eginda. Estropada aurretik, puntu batekoa zen bakarrik bizkaitarren aldea, baina zumaiarrek larunbatean Orion irabazitako guztia eta gehiago galdu zuten atzo Donostian.\nLehen txandan joan zen Telmo Deun. Portugalete bera, Tiran eta Cabo zeuzkan alboan, eta lehen bi luzeetan hainbestean eutsi bazion lehiari, hirugarrenean eta batez ere laugarrenean, oso atzean geratu zen herriko trainerua. Datu honek ondo azaltzen du atzokoa izan zela aurtengo emaitza txarrena: Portugaletek 27 segundo atera zizkion, eta garaileak, Hondarribiak, 58 segundo.\nHurrengo bi estropadak datorren asteburuan izango dira: larunbatean Bilbon, eta berriz ere erlojuaren aurka eta ibaian (ligako sei estropadatetik lau izango dira horrela jokatutakoak Bilbokoa kontuan izanda), eta igandean Getxon, itsasoan.\nSailkapenean, zaildu egin zaio mailari eustea Zumaiari, sei eta zazpi puntu aurretik dituelako Portugalete eta San Pedro, hurrenez hurren. Baina asko falta da oraindik, eta lan asko dago egiteko. Hau ez da bukatu, eta aukerak egongo dira goikoak harrapatzeko oraindik.\nUnai Osa, patroi onenaren sarian lehendabizi\nIgandeak albiste onik utzi bazuen, hau izan zen: Unai Osa patroiak sailkapen buruan jarraitzen du patroi onenaren sarian, nahiz eta igandean puntu bat bera ere ez batu.\nPosted by 2016(e)ko uztailak 11 Posted inSailkatugabeak


Albisteak - Yunlong EEE ibilgailu elektrikoak Europako merkatua lehertu du berriro\nYunlong EEE ibilgailu elektrikoak Europako merkatua lehertzen du berriro\nJason Liu, Shandong Yunlong EEE ibilgailu elektrikoaren zuzendari nagusia, agertokira igo zen talde egitura, industriaren joera eta garapen norabidea guztiei aurkezteko eta gaur egungo agenteei Yunlong Taldearen garapenaren plano nagusia erakutsi zien. Etorkizunean, Yunlong EEE ibilgailu elektrikoak Internet +, blockchain, big data, adimena eta bestelako abantailak aprobetxatuko ditu kontsumitzaileentzako zerbitzu plataforma ekologiko berria sortzeko eta Yunlong EEE sektore elektrikoa bultzatuko du bidaia adimendunen joera berria zuzentzeko. Diseinu sendoak eta estrategia argiak eragile nagusiek ekintza helburu zehatzagoak eta zehatzagoak izan ditzaten ahalbidetu dute, eta Yunlong EEE ibilgailu elektrikoaren etorkizuneko produktu adimendunekiko itxaropenez beteta daude.\nKalitatea munduan dago, zerbitzua hunkigarria da! Yunlong EEEren ibilgailu elektrikoak taldearen hamasei karaktereko politikari atxikitzen zaio "produktua errege da, sarea lehenengoa, marketin adimenduna eta errendimendua bikoiztea", eta produktuen berrikuntza eta aurrerapenak lortu ditu teknologia adimendunaren arloan produktu lerro garrantzitsu guztietan. Denboraldi goreneko produktu berriei begira, Jason Liu oholtzara etorri zen luxuzko, sinple eta aldi baterako modeloen produktuaren errendimendua eta ezaugarriak zehatz-mehatz aztertzera. Merkatuan dauden aukera anitzak eta sektoreko lehia gogorra kontuan hartuta, Yunlong EEE ibilgailu elektrikoak balio handiko, kalitatezko eta kalitate handiko produktuak azpimarratzen ditu. Teknologiaren bost printzipioak, balio handikoak eta salmenta handiak erabiltzailearengan oinarritzen dira, ikerketa zientifikoaren indar sendoan oinarrituta eta teknologia berriak integratuz produktuei zientzia eta teknologiaren zentzua eta etorkizuneko zentzua emateko, bidaia adimendunen bizitza berria irekiz. publikoarentzat.\nIndustrian gero eta lehia gogorragoaren aurrean, Yunlong EEEko Ibilgailu Elektrikoak merkatuak saltzen dituzten politikak egokitzen dituzte saltzaileek beren errendimendua bikoiztu eta aberastasun handiagoa aprobetxatzeko. Jason Liu igo zen oholtzara eta konferentzia honetako produktuen prezioaren eta merkatuari laguntzeko politiken berri eman zuen.\nOrain arte eskaera kopuruak aurreikuspenak gainditu ditu eta errekor berria ezarri du. Horrek erabat erakusten du Europako banatzaileek Yunlong EEE ibilgailu elektrikoaren marka aitortzen dutela eta konpainiak etorkizunean duen garapenean duten konfiantza.\nKanalak eta salmentak marka lortzeko eta industriaren eragina hobetzeko bide zuzena direla uste dugu. Etorkizunean, Yunlong EEE ibilgailu elektrikoak kanalen kalitatea modu integralean hobetuko du, terminal banatzaileen indarra orokorrean indartu eta hobetuko du.\nSaltzailearen arrakasta markaren arrakasta da. Etorkizunean, Yunlong EEE ibilgailu elektrikoak bere marka indar bikaina, salmenta zerbitzu ezin hobea eta I + G teknologia aurreratua erabiliko ditu agenteek lehendik duten eredua gainditzen eta industriaren garapenaren aro berriari ongietorria emateko.


Joaquin Sol: «Kulturismoa ez da gorputz polit bat soilik, osasuna ere bada» - Maxixatzen.eus\nJoaquin Sol: «Kulturismoa ez da gorputz polit bat soilik, osasuna ere bada»\nMaxixatzen.eus 2017-10-05 09:11 Kirola Azkoitia\nJoaquin Sol Alvarez (Onda, Castelló, 1985) 2009an etorri zen Azkoitira, maitasuna zela eta. 2001. urtean hasi zen kulturismoa praktikatzen, 16 urte zituela, txikitatik atentzioa ematen baitzioten gorputz gihartsuek. Denbora eta esfortzu asko eskaintzen dio, baina kulturismoa ez du lanbide, eta familia eta lanarekin bateratzen du afizioa. Iazko urtean, Espainiako Kopa Nazionalean 3. postua lortu zuen, eta momentuz ez du kirola uzteko asmorik.\nJoaquin Sol. | Ikusi handiago | Argazki originala\nNolakoak izan ziren lehen pausoak? Zer izan zen zailena?\nEzjakintasunez, lehen egunean gosaldu gabe joan nintzen. Tentsio beherakada izan nuen, eta goragalea ere bai; oso gaizki pasatu nuen. Kirol hau niretzat ez zela pentsatzera iritsi nintzen. Zailena errutina zorrotzera ohitzea izan zen.\nGoizetan, gosaldu aurretik, 45 minutuko paseoa egiten dut. Etxera itzulitakoan, gosaldu eta lanera joaten naiz. Arratsaldean, elikadura osagarriak prestatu eta gimnasiora joaten naiz. Gihar bakoitzak nola funtzionatzen duen jakin behar da, eta horiek nola landu.\nZer da kirol horren alde zailena? Eta onena?\nGogorrena txapelketa garaia da; izan ere, ohi baino gutxiago jaten dut, baina gorputza txapelketa garaitik kanpo bezainbeste edo gehiago lantzen dut. Ahulago egoten naiz, eta deskantsurako denbora gehiago behar izaten dut, baina familiaz eta lanaz ere arduratu behar dut, eta oso gogorra egiten zait. Onena oholtza gainera igotzea eta urte guztian egindako lan eta sakrifizio guztia erakustea da.\nNolakoa da zure dieta?\nUrteko sasoiaren araberakoa da: lehia edo bolumena. Hala eta guztiz ere, oinarrian karbohidratoak, proteinak, barazkiak eta “koipe ona” –ahuakatea, oliba edo koko olioa, intxaurrak…– kontsumitzen ditut urte osoan. Aldatzen den bakarra kopurua da, eta beti kontu handiz pisatzen dut, dena kontrolpean izateko. Horrez gain, aminoazidoak, bitaminak, omega 3 eta karbohidratoak hartzen ditut besteak beste, janariarekin ezin baititut lortu.\nAstean zenbat aldiz entrenatzen zara? Nolakoak dira entrenamenduak?\nGimnasioan lau aldiz entrenatzen naiz astero, eta beste hiru egunetan atseden aktiboa egiten dut, iraupena lantzeko ariketak alegia. Egunero gorputz atal bat lantzen dut, astearen bukaerarako gorputzeko gihar guztiak landu ahal izateko, beti intentsitate handiz.\nNola antolatzen duzu urtea? Atseden aldirik izaten al duzu?\nKonpetizio egutegiaren arabera. Urtean bizpahiru astez ez dut pisurik egiten, baina beti egiten ditut iraupena lantzeko kirolak atseden tarte horretan.\nZer gustatzen zaizu gehiago, prestakuntza edo txapelketa?\nBiak. Batetik, nire gorputza aldatuz nola doan ikustea atsegin dut, sakrifizioaren emaitzen lekuko izatea. Bestetik, lehiaketetan kulturismoaren munduko lagunekin egoteko aukera izaten dut, eta beti nire onena ematen saiatzen naiz oholtzan.\nZein mailatan lehiatzen zara?\nIazko urtean 3. postua lortu nuen Kopa Nazionalean, eta horrek Europako zein mundu osoko txapelketetan parte hartzeko ateak ireki dizkit. Aurten Europako txapelketarako prestatzen ari nintzen, baina, judizioko haginean izandako infekzio bat zela eta, dena bertan behera utzi behar izan nuen bi aste falta zirenean.\nLehia handia al dago kulturismoan?\nBai, baina konpetitzeko garaian bakarrik. Oholtzatik jaisten garenean, denok adiskideak gara. Bizi estilo hau maite dugu, eta elkarrengandik asko ikasten dugu.\nZer baloratzen da gehien txapelketetan?\nLehenik eta behin, gorputzaren prestaketa: giharren tamaina, lehortasuna… Bigarrenik, oholtza gainean egindako poseak eta norberaren jarrera. Epaimahaiari gorputza erakusten jakin behar da.\nLehiaketetara begira, zer da entrenatzeko zailena?\nEgia esan, ia gihar guztiak. Energia gutxi izaten dudanez, entrenatzea zailagoa egiten zait, eta, gutxiago jatearen ondorioz, ez naiz erabat neure onera itzultzen.\nNorgehiagokak bi txandatan bereizten dira: finalaurrekoa eta finala. Zer da txanda bakoitzeko zailena?\nFinalaurrekoan gehien kostatzen dena posatzen egon behar den denbora luzea da. Asko izaten garenez, denbora gehiago egon behar izaten dugu zain, eta horrek nekea eta egin beharreko poseen kopurua areagotzen du. Finalean, berriz, txarrena urduritasuna izaten da, dena bertan jokatzen baitugu.\nZein uste duzu dela zure alde indartsuena? Eta ahulena?\nBularra eta trizepsa dira nire alderik onenak. Ahulena, berriz, sorbalda dela esango nuke; izan ere, bularra oso garatua izanda, sorbaldek txikiagoak ematen dute.\nJendeak nola erreakzionatzen du kulturista zarela jakiten duenean?\nDenetarik dago: batzuek egindako sakrifizioa ikusten dute eta babesa ematen didate; beste batzuek bizi estilo berbera dute eta miretsi egiten naute; eta erokeria bat dela eta denbora galtzen nabilela esaten duenik ere bada.\nZer esango zenieke kulturismoa begi txarrez ikusten dutenei?\nKulturismoa ez dela gorputz polit bat soilik. Osasuna ere bada, osasuntsu jan eta kirola egiten baita.\nKulturismoan hasi nahi dutenentzat aholkurik?\nLasai hartzeko esango nieke, iraupeneko kirola da eta. Emaitzak epe luzera ikusten dira, tematiak izanda.\nKulturismoaz gain, beste zaletasunik ba al duzu?\nFutbola gustuko dut. Castellón urte askoz jokatu nuen bertako talde batean.\nGehien miresten duzun pertsona: Kay Greene, kulturista.\nErreferente bat: Sergi Constance.\nPelikula bat: Fast and Furious.\nAbesti bat: La Fugaren Por verte sonreír.\nGorroto duzun zerbait: kiroldegira entrenatzera eskuoihal gabe joaten den jendea.\nAzkoitiko alkate bazina: lehenik eta behin, atletismoko pista estaliak egingo nituzke, afizio handia dago eta.\n1 Herri Moimentuek udaltzainekin izandako gertakaria salatu du\n2 Zerbitzu arduratsuaren inguruko formakuntza ikastaroa egin dute herriko tabernariek\n3 Azkoitiko Eusko Alkartasunak tokiko antolakuntzaren berri eman du\n4 Bisita gidatua egin dute dozenaka lagunek Munoaundira\n5 Mailu Irizarrek eta Ixabel Jauregik botako dute andramaixetako txupinazoa\n6 'Toc Toc' filma plazara lekualdatu dute eguraldi iragarpen txarragatik\nReal Sociedad-Real Union neurketa aurkeztu dute, Txerloian\nHainbat azkoitiar saritu dituzte Euskal Herriko ultra trailen txapelketan\nMangaixue mendi bizikleta martxa irailaren 15ean egingo dute\nJone Zabaleta laugarren Espainiako Txapelketa Absolutuan\nLuis Agirre Añares Rioja ISB taldearen entrenatzaile berria\nJon Unanue Urdaibaiko arraunlari azkoitiarra elkarrizketatu dute Euskadi Irratian\nMaialen Sudupe Espainiako Junior eta Absolutu Igeri Txapelketan\nUnai Zialtzeta eta Mari Carmen Seijas irabazle V. Duatloi Herrikoian\nLasterketa amaitu aurretik gelditu behar izan dute 23 mendi lasterkari azkoitiarrek\nAnaitasunako hiru jokalari Realera eta Eibarrera


Malagako zinemaldiak Julia Juaniz omenduko du\nGainera, Ana Murugarrenek, Aitor Merinok eta Maria Elorza eta Koldo Almandozek beren azken lanak aurkeztuko dituzte.\nJulia Juaniz, 2017ko Zinemaldian Zinemira saria jasotzen. Argazkia: Efe.\nMalagako zinema jaialdiaren 24. edizioa egingo dute ekainaren 3tik 13ra, eta antolatzaileek programazioaren, galen eta omenaldien berri eman dute gaur, astelehenarekin. Horri esker, Julia Juaniz nafar muntatzaileari zinemako langileentzako Ricardo Franco-Zinemaren Akademia saria emango diotela jakin da, besteak beste.\nJuaniz (Arellano, 1959) Victor Erice, Carlos Saura, Daniel Calparsoro eta beste hainbat zinemagilerekin batera aritu da, eta Donostiako 2017ko Zinemaldian Zinemira euskal zinemaren saria jaso zuen.\nHorrez gain, Andaluziako jaialdian Ana Murugarrenek "Garcia y Garcia" film luzea estreinatuko duela iragarri dute. Sail Ofizialean izango da, baina lehiatik kanpo.\nLan berriak estreinatuko dituzte Malagan, halaber, Aitor Merinok ("Fantasia" film luze dokumentala) eta Maria Elorzak eta Koldo Almandozek. Azken horiek "Quebrantos" aurkeztuko dute, Euskadi Irratian tratu txarren biktima bati egindako elkarrizketa batean oinarritutako film laburra, hainbat jaialditan jada saritutakoa.\nBestalde, Zineuskadik iragarri duenez, film laburren atalean ikusgai egongo dira "Polvo en los ojos" (Esti Urresola), "La colcha y la madre" (David Perez Sañudo), "Ya no duermo" (Marina Palacio) eta "El ruido solar" (Pablo Hernando).\nAzkenik, Emakumeen Eskubideak Berresten Dituzten Film Laburrak sailean, euskal film hauek proiektatuko dituzte: "Before I die" (Iker Esteibarlanda), "Barraskiloentzat iganderik ez" (Ainhoa Urgoitia) eta "La historia de todas nosotras" (Itxaso Diaz).\nGainera, Animazine film laburren atalean, "Homeless home" Uniko euskal ekoiztetxearen lana emango dute.


Laneko esplotazioaren aurka\nPolizia Nazionala eta EAEko Probintzia Ikuskaritzak borrokan, mahats-bilketan laneko Esplotazioaren aurka\nE. F. Domínguez\nLerro hauekin batera doan irudian, mahats-bilketa jasotzen ari den bitartean artxiboko irudi bat. Argazkia: Utzita\nahats-bilketaren operazioa. Horrela deitu dute Polizia Nazionalak eta Laneko eta Gizarte Segurantzako Ikuskatzailetza Probintzialek EAEn egindako lan berrira. Helburua? Mahats-bilketan gerta daitekeen lan-esplotazioaren aurka borroka-tzea eta horretan jardun dezaketen bandak desegitea, hain zuzen ere.\nEuskal Autonomia Erkidegoko Poliziaren Buruzagitza Nagusiko Immigrazio eta Dokumentu faltsu-tze Sareen Kontrako Unitateko (UCRIF) agenteek eta Arabako eta Bizkaiko Lan eta Gizarte Seguran-tzako Probintzia Ikuskaritzetako funtzionarioek "mahats-bilketa Operazioa" egin dute bi lurralde historikotan, irailaren 23tik urriaren 8ra bitartean, nekazaritza-jarduera horren ondoriozko lan-ustiapena prebenitzeko. Espainiako Gobernuak Euskal Autonomia Erkidegoan duen Ordezkaritzak atzo ohar baten bidez jakinarazi zuenez, Espainian "sexu-esplotaziorako xedez egindako gizakien salerosketa nagusi izaten jarrai-tzen duen arren", Estatuko Fiskaltza Nagusiaren azken memoriaren arabera, laneko salerosketaren delituengatik eta delitu-jardueraren helburuengatik egindako jarraipen-eginbideen kopurua 2018an 57 izatetik 2019an 131 izatera igaro da, eta horrek adierazten du delitu horiek "modu kezkagarrian eboluzionatuz doala". Izan ere, Polizia Nazionalak XXI. mendeko esklabotzatzat jotzen du lan-esklabotza mota hau. Atzo emandako datuen arabera, iaz 87 erakunde eta talde kriminal ikertu zituzten. Erakunde horiek hainbat nazionalitatetako gizakien salerosketan aritzen ziren. Adibidez, nigeriarrak, brasildarrak, kolonbiarrak, hondurastarrak, paraguaiarrak, uruguaitarrak, txinatarrak, errumaniarrak eta errusiar ukrainarrak. Erakunde horietako 13 lan esplotazioan aritzen dira, aipatutako iturrien arabera.\nBerria ez den egoera horri, gainera, koronabirus garaian langile horientzat baldintza txarrak izateak dakarren arriskua gehitu behar zaio: "Horri pandemiaren ondoriozko egungo egoera soziosanitarioa gehitu behar zaio. Egungo egoera dela eta, horrelako jardueren kontrola inoiz baino garrantzitsuagoa da, infekzio-fokuak sortzeko arrisku handia baitago, langileei ematen zaizkien ostatu- edo lan-baldintzak egokiak ez badira", azpimarratu dute. Hori dela eta, Polizia Nazionalak eta Laneko eta Gizarte Segurantzako Ikuskatzailetza Probintzialek 46 ikuskapen egin dituzte guztira 25 udalerritan. Guztira, 430 mahats-biltzaile identifikatu dituzte, eta 14 atxilotu, dokumentuak faltsu- tzea, nortasuna usurpatzea edo herrialdean modu irregularrean egotea egotzita.\nLan hau ez da berria ez Polizia Nazionalarentzat, ezta Euskadiko Laneko eta Gizarte Segurantzako Probintzia Ikuskatzailetzarentzat ere. Urtez urte gogor lan egiten dute talde kriminalek mahats-bilketan zehar biktimak laboralki esplotatzea saihesteko. Pandemia dela eta, garrantzi handiagoa du aurten, baina, egia esan, polizia talde horien atzetik dabil urtez urte. Adibidez, egunkari honek argitaratu zuen bezala, duela hilabete batzuk, joan den otsailean zehazki, Guardia Zibilak desegin egin zuen jornalarien lan-esplotaziorako gizakien salerosketari buruzko sare bat, Nafarroako Erriberan eta Errioxan mahats-bilketaren kanpainan. Operazio horren baitan, lau pertsona atxilotu zituzten eta bosgarren bat ikertzen ari ziren. Gainera, 30 biktima identifikatu zituzten, guztiak portugaldarrak. Ikerketan zehar, agenteek egiaztatu ahal izan zuten egileek Portugalen atzeman zituztela biktimak, inguru sozial ahuletan, eta, ondoren, itxuraz erakargarriak ziren lan-baldintzak eskaini zizkietela.\nOndoren, Guardia Zibilak adierazi zuenez, pertsona horiek Nafarroara edo Errioxara eraman zituzten nekazaritza-lanak baldintza kaskarretan egiteko lan-eskubide asko urratuz. Ildo horretan, Guardia Zibilak zehaztu zuen lanaldiak araututako estandarrak baino askoz handiagoak zirela, eta ordainsari-sistema baten bidez, atxilotuetako batek, lansari guztiak jasotzen zituela, gero banaketa denboraldia amaitu ondoren egiteko, ostatuagatik eta mantenuagatik beretzat zuen zatia kenduta.\n"Todavía podemos estar conociendo muy poco de lo que realmente sucede, y ese es el reto que tenemos"\nBioaraba pone en marcha nuevos proyectos de investigación\nUn gimnasio en el Mercado de Abastos\nEl viñedo presenta un estado de salud excepcional


Brasilen, Expozientzien azokan egon den taldea, hirugarren!!! – Lauro Ikastola\nBrasilen, Expozientzien azokan egon den taldea, hirugarren!!!\nLauro Admin erabiltzeak argitaratua. 23 maiatza, 2016.\nBatxilerreko Betabot taldea, Brasileko Milset Expozientzia azokara bidaiatu dena, hirugarren geratu da euren kategorian, “Hezkuntzan komunikazioa bideak zabaltzen” proiektuarekin.\nZorionak lau ikasleei eta Amaia Pérez irakasleari, eta eskerrik asko denoi, eta bereziki bidaia posible egin duten enpresa eta partikularrei!\nAzken bi egunei buruz idatzi duten kronika gehitzen dizuegu:\n“Gaur sari banaketa da! Baina hau gauean denez, hiru hondartza ezberdinetara doan ibilaldi batera joango gara, Chile eta Portugalgo lagunekin. Hondartza guztiak ederrak ziren! Bugy batean montatu gara ere!\nSari banaketa berandu hasi da (hau bai sorpresa…) baina guretzat hobeto, uste baino beranduago heldu baikara ibilalditik. Sari guztiak portugeses esan dituzte eta ozta-ozta enteratu gara gure izena esan dutenean. Gure kategorian, programazioa, hirugarren saria lortu dugu!\nEtxera bueltatzeko eguna iritzi da…😭 Goizeko 12etan hegazkina hartu behar dugu Salvadorera joateko eta handik Lisboara. Hegazkinean gaude, Lisboa bidean. Lo egin behar izango dugu, goizeko 5etan helduko gara-eta. Azkenean iritzi gara Madrilera! Lisboatik hegaldia laburra iruditu zaigu. 😂\nBukatu da bidaia! Oso esperientzia polita izan da guztiontzat. Mila esker lagundu gaituzten guztiei, bereziki Amaia Perez-eri!!\nLauroko Jaia: programa, jarduerak eta lehiaketak23 maiatza, 2016 Jakin-mina programan parte hartu zuten ikasleek ziurtagiria batu dute Unai Rementeriaren eskutik24 maiatza, 2016


“Musika maite dugulako antolatzen dugu Lekuek”\nBigarren urtez antolatu dute Gernikan Lekuek jaialdia. Ohiko musika jaialdien metodologia alde betera utzita, Lekuek, aste oso batean eta herriko, txoko, tabena eta elkarte ezberdinetan egiten duten jaialdia da. Aurten martxoaren 8tik 15era gauzatuko da eta 30 musika emanalditik gora batuko ditu. Gainera festibalak salgai jarri duen bonoari esker, 20 euroren truke jaialdiko ekitaldi guzti guztietan parte hartzeko aukera izango dute bertaratzen direnek.\nMartxoaren 8an Bilboko Arriaga Antzokian Pier Paul Berzaitz izango da\nMartxoaren 8an Bilboko Arriaga Antzokian oso oso hitzordu berezia izango da. Izan ere, Euskal Herriko musikari handi eta emankorrenetako batek kontzertu handia eskainiko du. Pier Paul Berzaitz Zuberoako artista handiaz ari gara. Martxoaren 8an “Egunsentiaren kantak” izeneko iksukizuna eskainiko du zuberotarrak, bertan, Xabier Letek idatzitako azken liburuko poemak musikatu egin ditu.\nSkapa | Txikia, askotarikoa, eklektikoa, horizontala ... horrelakoa da Lekuek festibala\nLehen atalean, ondokoak nabarmendu ditugu: Gernikako Lekuek jaialdiak 30 musika emanaldi baino gehaigo bilduko ditu. Ondoren, zinema estreinaldiei begira jarri gara. Asteburuko proposamenei dagokienez hauxe da gure eskaintza: martxoaren 8an emakume Langileen Nazioarteko eguna dela eta hamaika hitzordu topatuko duzue, Arriaga Antzokian Mikel Urdangarin eta Pier Paul Berzaitz-en kontzertuak izango dira , Korrika Kulturalari begira ere jarriko gara eta bertatik bi proposamen ekarriko ditugu; Hor dago ardoa eta Fausto, Donostian gauzatzen ari dan Dfeia Azoka gogoan izango dugu eta saioaren azken txanpan Napoka Iria taldeaz mintzatuko gara.\nSkapa | Mundu berri bat antzez dezagun elkarrekin\nLehen atalean, ondokoak nabarmendu ditugu: “Amodioaren Ziega” eta “Jokoz Kanpo” lanen estreinaldia hartuko du Leioako Kultur Maratilak. Ondoren, zinema estreinaldiei begira jarri gara. Asteburuko proposamenei dagokienez hauxe da gure eskaintza: Leioan, Eibarren eta Lekeition antzezlan interesgarriak topatuko ditugu, Lilatoia asteburuan gauzatuko da, eta Durangoko Landako guneak 40 Minutu Rock jaialdia hartuko du.\nMuelle 3; dantzarako espazioa baino askoz gehiago\nMuelle 3 izeneko espazioan sartzeko aukera izango dugu gaurkoan bertan hiru artistekin hitzordua egin dugu. Hirurak dantza munduan trebeak dira eta euren ezagutzak batu dituzte Mulle 3 espazioaren kudeaketa aurrera eramateko. Dantza tailerrak bideratu, proiektu berriak aurrera ateratzeko laguntza eskaini eta hezkuntza formalean idea berriak zabaltzeko lehen bideak zabaldu. Muelle 3 espazioan denetarik giten dute. Horren lekuko izateko aukera izan dugu. Hementxe Igor de Cuadra, Olatz de Andres eta Matxalen de Pedrok kontatu digutena.


Emakumeentzako jaka, erabat birziklatua. Iragazgaitza da, eta estilo minimalista du. Ecostorm ehunez egina. Hotzetik, haizetik eta euritik babestuko zaitu, transpiragarria eta haize-babesgarria delako eta uraren kontrako materialez egina delako (PFCrik gabe). Arropa ekologikoa, Thermashell Eco (140 g) ehunezko betegarria, bi patrika kanpoaldean, beste bat barrualdean eta egokitu daitekeen txanoa ditu.\nEhun konposaketa: 60% Nylon 24% Poliesterra 16% Lycra


Amorebieta-Etxanon zirko tailerra antolatu da sarean bertako umeentzat - Nontzeberri\nHasiera/ESZENA/Amorebieta-Etxanon zirko tailerra antolatu da sarean bertako umeentzat\nAmorebieta-Etxanon zirko tailerra antolatu da sarean bertako umeentzat\nAmorebieta-Etxanoko Udaleko Gazteria eta Euskara Sailak, udal liburutegiarekin batera, makina bat jarduera antolatu ditu sarean etxeko giroan egiteko. Eskainiko diren jarduera guztiak euskaraz izango dira.\nOraingo honetan etxeko gaztetxoentzat zirko tailerra antolatu da eta oso sinplea izango da, izan ere, etxeko tresnekin zirkuko ikuskizunak egin ahal izango dituzte txikienek. Tailerraren ardura Txitatoki Urdabai Zirko Eskolak izango du eta maiatzaren 18tik 22ra eskura izango da.\nHorretaz gain, hilabete honetan Sorgina Txirulina ipuin kontalariaren saio bi egongo dira. Lehenengoa 8tik 14rako astean ikusgai egongo da, Emakume paregabeak; eta bigarrena emozioei buruzkoa izango da eta maiatzaren 22tik 28ra ikusi ahal izango da.\nGainera, Aitor Ormaetxearen eskutik Kontuleku saio berri bi egingo dira, lehenengoa maiatzaren 15etik aurrera eta bigarrena maiatzaren 29tik aurrera.\nDiogun bezala makina bat kontu egiten ari dira Zornotzan. Aipatutakoaz aparte eskulan lehiaketa berri bat egongo da. “Zelaietako Urgozo parkea izango da oraingoan protagonista. 12 urte arteko umeek parte hartu ahal izango dute, eta etxean dituzten materialekin iturria irudikatu beharko dute. Egindako lanaren argazki bat bidali beharko dute ondoko helbidera maiatzaren 14a baino lehen: gazteinfo@amorebieta.eus.”\nUmeentzako jarduera guztiak hemen kontsultatu ahal dituzue.\nBarakaldon, “Euskarazko Mikrokontakizunen Lehiaketa” abiatu dute\nKonfinamendua makina bat argazkilariren begitik


Donostiak inauguratu du Europako Kultur Hiriburutza - Petritegi\nDonostiak inauguratu du Europako Kultur Hiriburutza\n2016.01.22 / Azken berriak , kolaborazioak\nUrte berria ilusio bereziarekin hasi dugu; izan ere, 2016. urtea Donostiaren urtea da Europako Kultur Hiriburu gisa; hain zuzen, asteburu honetan inauguratu du hiriak titulu hori. Lau egunetakoa izango da inaugurazioa, eta jarduera agenda bete-betekoa izango da; hemen kontsulta dezakezu.\nPetritegik ezin zuen ekitaldia bere horretan joaten utzi, eta hortxe egongo gara barnetik laguntzen Sagardoaren Ibaia proiektuarekin; aspalditik ari gara lantzen proiektu hori.\nAntzina, baserrietan ekoitzitako sagardoa Donostiara garraiatzen zen Urumea ibaian barrena, gero parte zaharreko tabernetan eta itsas portuan banatzeko. Sagardoaren Ibaiarekin, garraiobide hau ezagutarazi nahi dugu, eta, tradizio hori berreskuratzeaz bat, herritarrei erakutsi zer-nolako lotura zuen Urumea ibaiak sagardoaren munduarekin. Memorian eta herritarren parte hartzean oinarritutako festa izango da, 2016. urte honen udaberrian egingo duguna; hilabeteak dira hura prestatzen ari garela.\nHain zuzen, 2014an eraiki genuen sagardoa garraiatuko duen ontzia, eta urtebete geroago, zurezko ontziralekua. Azkenean, hilabete batzuen buruan, Europako Kultur Hiriburutza iristearekin batean, proiektu pozgarri hau bururatu ahalko dugu.


#izanezberdin Gazte Pikea | Triatloia Maite Dut\n#izanezberdin Gazte Pikea\n#izanezberdin Gazte Pikea:\n📢 Gazte, lagunekin asteburu pasa irabazi nahi duzu? Afari bat nahiago? 4 erronka proposatzen dizkizugu, abuztuko aste bakoitzerako bat! 😝🌄🏖🤸♀\nLehiaketaren izena #izanezberdin Gazte Pikea da eta parte hartzea ossoo erraza da:\n12-17 urte bitarte eduki behar dituzu. Adin tarte horretako 3 laguneko taldea osatu. Eta proposatzen diren erronkak egin eta zure instagramera igo.\nEa zein den azkarrena, originalena,…pikatu ondokoak, kuadrillakoak, gelakideak eta ea nork irabazten duen. Animatu sariak merezi dute eta!\n🏡Uda honetako gazte pikea izango da, beraz, ez zaitez atzean gelditu. Sartu @izanezberdin_kutxa Instagram kontuan bertan argitaratuko bait dira egin beharreko erronkak, baina Adi! dagoeneko orrialde honetan erronkak argitaratuta dituzue eta egiten hasi zaitezkete. Baina kontutan izan erronka bakoitza aste jakin batean argitaratu behar baita, epe horretatik kanpo argitaratzen direnak ez dira kontutan izango.\nHasi erronkekin, hasi #Izanezberdin Gazte Pikean !\nTalde bizkorrenak, hau da, instagramera erronka zuzen igotzen duen lehen taldearentzat Triatloia Maite Dut kamiseta eta BaserriaKM0 hanburgesak taldekide bakoitzarentzat.\nTalde originalena, edo erronka gehien landu duenarentzat, afaria 3 taldekiderentzat, beraien herriko jatetxe batean (*). (*) Gehienez 25€/pertsonako.\nEta erronka osatu duten talde guztien artean, talde bizkorrena eta originalena barne, Eusko Labeldun produktuen 3 otar eder zozketatuko dira, taldekide bakoitzarentzat bat.\nEta SARIAK ez dira hor amaitu. 4 erronkak osatzen dituzten taldeen artean asteburu pasa bat zozketatuko da, gau bat, larunbatetik igandera, 20 lagunentzat Askizu aterpetxean. Etxe osoa beraientzat izango da. Gehienezko pertsona kopurua 20 izanik eta gutxienekoa 3, aterpetxeak 30 lagunentzat lekua du. (*)\n(*) Adingabeak izanik 2 hezitzaile egongo dira beraiekin inguruneak ezagutu eta kirol jarduera batzuk egiteko. Covid-19 egoera kontuan hartuta, guztien segurtasunerako egokiena den egunean kontsumitu ahal izango da.\nParte hartu nahi dut. Zer egin behar dut?\nHiru pertsonako taldea osatu, 12-17 urte bitartekoak (2003-2008 urteen artean jaioak, biak barne)\nInstagrameko @izanezberdin_kutxa kontuan sartu eta BIOko estekan zanpatu erronka guztiak ikusteko.\nEta iada hasi zaitezkete erronkak egiten. Erronka bakoitza burutu ahala zuen instagramean argitaratu beharko duzue. Baina adi! Erronka bakoitza aste jakin batean argitaratu behar baita, epe horretatik kanpo argitaratzen direnak ez dira kontutan izango.\nErronkak zuen Instagramean argitaratzeko urratsak:\nInstagrameko bi kontu hauen jarraitzaile izan behar duzu: @izanezberdin_kutxa eta @triatloiamaitedut .\nZuen instagram kontuan argitaratu story moduan edo argitalpen berri moduan, taldekide batek egitearekin nahikoa izango da.\nTaldekide guztiak (3).\n@izanezberdin_kutxa eta @triatloiamaitedut (biak etiketatzea behar beharrezkoa izango da)\nMezuan gehitu beharreko traola edo hashtagak:\nErronka zenbakia adierazten duena: #1erronka…\nHizkuntza: euskara. Euskaraz idatzi eta hitz egin, gure hizkuntza da eta erabili dezagun!\nErronkak eta epeak:\nZer nolako erronkak izango dira?\nEgin gailurra garai batean bezala\nTik tok shuffle dance\nLa La La erronka\nErronka bakoitza gainditzeko buruhausteren bat ere askatu beharko duzue. Ez da dena mugimendu hutsa izango.\nEta epe aldetik adi! Abuztuak 3an hasita astelehenero erronka bat argitaratuko baita @izanezberdin_kutxa instagram kontuan eta iganderarte izango duzue erronka egin eta zuen instagramean argitaratzeko. Erronkak aurrez ikusgai egon arren, erronka burutu eta zuen instagramean argitaratzeko data jakin batzuk dituzue. Adi! behean aipatzen diren datetatik kanpo argitaratuz gero ez baitira kontutan izango.\nErronkak zuen instagramean argitaratzeko epeak:\n1.erronka: Saski-burpee Abuztuak 3 (astelehena) – Abuztuak 9 (igandea) gaueko 12:00ak aurretik.\n2. erronka: Egin gailurra garai batean bezala Abuztuak 10 (astelehena) – Abuztuak 16 (igandea) gaueko 12:00ak aurretik.\n3. erronka: Tik Tok Shuffle dance\nAbuztuak 17 (astelehena) – Abuztuak 23 (igandea) gaueko 12:00ak aurretik.\n4. erronka: La La La erronka\nAbuztuak 24 (astelehena) – Abuztuak 30 (igandea) gaueko 12:00ak aurretik.\n1. ERRONKA: “Saski-burpee-a”\nEgizue “burpee” bat eta segidan saskiratzea, taldekide bakoitzak bata bestearen atzetik txandakatuz eta etenik gabe. Guztira 3 burpee eta jaurtiketa libreko gunetik 3 saskiratze jaso behar dituzue bideoan, batek huts egiten duenean berriz hasiaz. Dena bideo berean jaso eta zintzilikatu. Aurrera! Kontutan izan, musukoa uneoro jantzita izan behar duzuela, ondo pasa bai, baina elkar zainduz.\n1. Erronka hau zure instagramean nola argitaratu\nLehenengo Erronka zuen instagramean argitaratzeko urratsak:\nLehenengo erronka instagramen argitaratzeko EPEA:\nAbuztuak 3 (astelehena) – Abuztuak 9 (igandea) gaueko 12:00ak aurretik.\nErronka zenbakia adierazten duena: #1erronka.\nLehenengo erronka honen sarituak abuztuak 10ean argitaratuko dira @izanezberdin_kutxa instagram kontuan.\n2. ERRONKA: “Egin gailurra garai batean bezala”\nArgazkiko irudia imitatuz, jantzi eta egin gailurra. Aukeratzen duzuen argazkiaren antzekotasun handiena izatea baloratuko da. Zein mendi? Aizkorri, Udalaitz, Xoxote, Pagoeta, Arno, Hernio, Urgull, Jaizkibel, Izarraitz, Txindoki, Adarra edota Uzturre, esate baterako. Bizkaia eta Arabako gailurrak ere baliagarriak dira.\nArgazkiak ondo ikusteko zanpatu aukeraturiko argazkian:\nEmakumea 2 umeekin\n2. Erronka zure instagramean nola argitaratu:\nBigarrengo erronka zuen instagramean argitaratzeko urratsak:\nBigarrengo erronka instagramen argitaratzeko EPEA: Abuztuak 10 (astelehena) – Abuztuak 16 (igandea) gaueko 12:00ak aurretik.\nErronka zenbakia adierazten duena: #2erronka.\nBigarrengo erronka honen sarituak abuztuak 17ean argitaratuko dira @izanezberdin_kutxa instagram kontuan.\n3. ERRONKA: “Tik Tok Shuffle dance”\nErronka honetan dantzatzeko duzuen abilezia erakutsi beharko duzue. Horretarako, konfinamendu honetan hainbeste erabiliko zenuten Tik Tok aplikazioaren bitartez Shuffle dance abestiaren koreografia egin behar duzue. Beraz, jantzi zapatilak eta ekin gorputza mugitzeari!\nBeheko ereduak jarraitu eta kantaren 24. segundutik hasi eta bideoaren iraupena 20-30 segundukoa izan daiteke. Tutorial bat ere bidaltzen dizuegu, dantzarekin laguntzeko.\nEz ahaztu erronka honen bigarren zatia. Erakutsiguzue zenbat dakizuen! Hain ezaguna egin den ‘Egunean behin’ jolasean 10 galdera erantzun zintzilikatu ditugu, eta gutxienez 7 asmatu behar dituzue. Zanpatu beheko estekean eta ekin erantzuteari!\n3. Erronka zure instagramean nola argitaratu:\nHirugarrengo erronka zuen instagramean argitaratzeko urratsak:\nHirugarrengo erronka zuen instagramean argitaratzeko EPEA: Abuztuak 17 (astelehena) – Abuztuak 23 (igandea) gaueko 12:00ak aurretik.\nErronka zenbakia adierazten duena: #3erronka.\nHirugarrengo erronka honen sarituak abuztuak 24ean argitaratuko dira @izanezberdin_kutxa instagram kontuan.\n4. ERRONKA: “La La La erronka”\nAzken erronkan gaude eta erronka hau ez da makala! Hiru taldekideak ‘Aldapeko sagarraren’ abestiaren estribiloa abestu behar duzue, bideoan adierazten den moduan. Erronka amaitutzat emango da hirugarren taldekideak estribilo osoa abesten amaitzen duenean. Akatsen bat eginez gero berriz hasieratik hasi beharko zarete.\n4. Erronka zure instagramean nola argitaratu:\nLaugarrengo erronka zuen instagramean argitaratzeko urratsak:\nLaugarrengo erronka zuen instagramean argitaratzeko EPEA: Abuztuak 24 (astelehena) – Abuztuak 30 (igandea) gaueko 12:00ak aurretik.\nErronka zenbakia adierazten duena: #4erronka.\nLaugarrengo erronka honen sarituak abuztuak 31ean argitaratuko dira @izanezberdin_kutxa instagram kontuan.\nFestak eta ekitaldi guztiak bertan behera gelditu diren honetan, horrelakoak behar ditugu, elkartu eta arratsalde ederrak pasatzeko lagun artean. Hasi beraz, zuen taldeak osatzen, PIKATU ingurukoei eta hasi parte hartzen #IZANEZBERDIN GAZTE PIKEA LEHIAKETAN!!\nLehiaketaren web ofiziala Kutxa Kultur #izanezberdin: https://www.kutxakultur.eus/eu/agenda/izanezberdin-gazte-pikea-4-erronka/


kritiken hemeroteka » Bizi aparra\nBizi aparra / Karlos Santisteban / Kriselu, 1987\nBizi aparra Dabid Zuazalde / Argia, 1988-05-22\nKarlos Santisteban, gaztea izan arren honez gero liburu pila baten egile da. Eta hala ere ez du komunikabideetan oihartzun handirik jasotzen. Ohizko literatur zirkuitoetatik kanpo mugitzen delako beharbada. Jenero askotan ibilki, bere lekua oraino aurkitu ez duelako apika. Bere azken poema liburua dakargu honakoan.\n“Bizi aparra” du izenburua, eta bizitzarekiko maitasuna nabari zaio alderdi guztietatik. Ez zentzu filosofiko edo metafisikoan, modu praktiko, berehalako batez baizik: hau da, bizitzako gauzak, sentimenduak, pertsonak, pozak eta negarrak, bizi den oro kantatu nahi duela ageri da.\nHorrela bada, gure herriari egiten dizkio olerkiak, daraman burrukari eta bidean eroritakoei; maitasunari, maiteari eta maitearen gorputzari; haurrei, naturari, baso eta itsasoei; bere goibelaldi eta parrandei. Modu bitalista batez ikusten du mundua, eta halaxe egiten du poesia, literatura errealitatetik bereizi gabe, dena kontzientzia orohartzaile berean integratuz.\nOlerkigaia aukeratzeko moduarekin zerikusia du olerki moldeak: modu natural batez idazten du. Poema libreak dira, eta horrez gainera baliapideez biluztua, ezein artifizialtasunik gabea. Nabari zaio etorria baduela, eta etorri ahala idazten duela.\nGuzti hori berez ongi iruditzen zaigu baina (ai, amigo, komentarioak laudorioz hasi baina beti iristen da baina bat), baina —genioen— gutxi landuak direla nabaritzen da, edo landu baditu ez zaie antzik ematen; bat ere erritmorik ez dute; noizean behin sumatzen den umoreak alaitzen bagaitu ere liburuaren tonu monokordeak azkenerako aspertu egiten zaitu.\nEstimatzen dugu Karlos. Badakigu idazteko gogoa duena. Baina hori ez da nahikoa. Ezta ideia politak izatea ere. Ikasgai asko ikasi beharrean dago, poetatzaren eskolan.


Banku atrakatzaile bat ezagutu dot — Eibar.ORG | Eibarko peoria\nHemen zaude: Hasiera / Blogak / Etiam / Banku atrakatzaile bat ezagutu dot\nBanku atrakatzaile bat ezagutu dot\nMaite Rementeria 2007/11/05 00:05\nBiharko kafe orduan, asteburu luzearen errepasoa egiten hasten geranian eta banku atrakatzaile bat ezagutu dotela esaten dotenian, badakit Aitzolen txisteren bat entzun biakotela, baina nik behintzat sinistu egin nizkion kontatuko guztiak.\nOstiral gabian izan zan Azkoitin. 10:30etatik ari ginen “azkena” hori hartzen eta 12ak izango ziren Iñaki juntatu jakunian Atraskuan. Famili bazkarixa euki omen zaban eta arin zakan mingaina. 5-6 aldiz azaldu ei da telebistan eta inungo lotsa barik kontatzen zituan istorioak Iñakik altu altuan, beraz ez dut uste nik hemen bere pasadizuen berri ematea ajolako zaionik.\nGaur egun berrogeitapiku urte eukiko ditu baina 18-19 urterekin hasi zan azkoitiar xelebre honen istorioa. Lagun baten kotxearekin istripua euki eta kotxea destrozatu omen zaban. Orduan ez zan orain moduan, dirurik ez, eta bankuak ez zion prestamorik ematen lagunaren kotxea konpontzeko. Lapurrari lapurtzea ez omen da delitua eta Baztartxon, Azkoitiko zineman, “El vaquilla”ren pelikula ikusita erabaki omen zeben bankua atrakatzia. Pelikulan ikusita behintzat, erreza omen zirudien.\nOsabari ehizako eskopeta kendu, kañoi zati bat moztu “recortada” bat egiteko eta beste pistolak gezurretakoak omen ziran. Tiroak egiteko eskopetagatik izan ez balitz ez zirala kartzelara jungo esan omen zien abokatuak. Ez zeukala odol deliturik esaten zian behin eta berriz, inoiz ez zabala inor tirokatu, tiroak beti gora egiten zituztela.\nNik egia esan, ez nekien zer sinisitu eta zer ez baina ondoegi kontatzen zaban asmatua izateko. Lehen lapurretan 3 kilo ohostu ei zituzten. Zelako parranda bota omen zuten hango diruekin garai hartan hain famatua zan Azkoitiko Deam pub-ean. “Hor goian kantzontzillotan dantzan amaitu genduan gabe hartan”. Errealeko jugadorien plantilla ia osua etortzen zan orduan parrandara Deam-era. Esan zidan ze jokalariren laguna egin zan eta gero Martutenera sartu zebenian zelan jun jakon bixitan jokalari hura eta beste mordo bat, baina fubola ez da sekula nere fuertia izan eta ezin naiz izenetaz akordatu.\nBaina harrapatu egin zuten eta 7 urte egin zituen kartzelan Iñakik. Han ezagutu omen zuen “El vaquilla” eta bere errua zala bera han egotia esan omen zion. Egia esan graziaz kontatzen zituen gauzak Iñakik.\nElgoibarko nintzela esan nionionian, estudiatu zutela bertako bankua, baina ihes egiteko irteera zailak zeuzkala eta horregatik ez zebela atrakatu. Eta arrazoia daka Iñakik, plazatik gertuegi, munizipalak parian, aldapa beste aldera... Nahi barik seguruenik baina estrategikoki oso ondo kokatua dao Laborala Elgoibarren.\nBatzutan merezi dau azkenengo espuela hori luzatzia. Ni behintzat majo entretenitu ninduan Piok.\njajajaja.. Dios los cria y ellos..... jajajaja... bai, holakoak espuelatan gertatzen omen dira beti.\nJoe, hau presioa! Orain txisteren bat ezpazait okurritzen akabo! ;)


Magisteritzaren depurazioa Euskal Herrian - Auñamendi Eusko Entziklopedia\nMagisteritzaren depurazioa Euskal Herrian\nHistorian zehar, II Errepublikaren garaia arte, Estatu Espainiako gizartean, irakasleen lanbidea ez zegoen ondo ikusita. Ez ditugu zergatiak ezagutzen, baina maisu eta andereñoen lan baldintzak ez ziren gizartean erakargarriak eta oraindikan okerrago, irakasleen lanbideak ez zuen gizartearen onarpena jasotzen. Ordea, errepublikanoek boterea hartu bezain laster, Hezkuntzaren arloan oso azkar neurri batzuk martxan jartzen hasi ziren, esate baterako, maisu eta andereñoen soldata ertaina % 50 igo zuten, lanpostu bete gabeak zeudenak handiagotu zituzten eta, beste aldetik, irakasleen ikasketei garrantzi handia eman zizkieten, "Plan Profesional"-a indarrean jartzen, besteak beste. Ondorioz, irakasle gehienak errepublikanoak bihurtu ziren, alabaina, erabaki honek irakaslei ondorio larriak sortu zizkien Gerra Zibila hasi zenean.\nDakigunez, Gerra Zibila 1936ko uztailaren 18an hasi zen eta hasi zenetik Francoren agintariek ez zuten denbora galdu, batez ere Hezkuntzaren arloan. Lehenengo neurri gogorrak eremu honetan hartu zituzten, esate baterako, abuztuaren 19an depurazioaren prozesua martxan zegoen. "Garbiketa-prozesu" hau martxan jartzeko, frankistek herriko alkatei laguntza eskatu zieten eta haiek, egia esan, gogotik bete zuten "lan fina hura". Alkateek irakasleen portaera baiezkoa edo ezezkoa zen aipatu behar zuten txosten batean eta jarraian, txosten hura Unibertsitateko Errektoreari bidali behar zioten. Behin txostenak garatutakoan eta agintari faxistei bidalitakoan, hauek hiru mailatan sailkatzen zituzten:\nPortaera oso kezkagarria erakusten zutenak, kargutik kentzen zituzten eta A taldean sartzen ziren.\nPortaera zalantzagarria bazen, B taldean kokatzen zituzten irakasleak. Zigorra merezia zen, baina A taldekoareana baina baxuagoa izan behar zen\nC taldekoek portaera aldekoa erakusten zuten eta lanpostuan jarraitzea merezi zuten.\nHori dela eta, delituek ere beste sailkapen bat zuten. Larrienak "Frente Popular"-ren afiliatua izatea edo "anti-patriota" izatea ziren eta, azken talde honetan, nazionalista guztiak sartzen ziren. Euskal Herrian, Frente Popular-ren parte hartzea edo nazionalista izatea oso arrunta zen, beraz, "garbiketa-prozesua" izugarria izan zen.\nBeste aldetik, Espainiako irakasle guztiei beste sailkapen bat esleitu zieten, hots, lau "Batzorde araztaileak" antolatu zituzten eta batzorde bakoitzak irakasleen portaerak aztertu behar zituen. Horrela, A Batzordeari unibertsitateko irakasleak kontrolatzea egokitu zitzaion, B Batzordeak Ingeniaritza eta Arkitekturako pertsonala behatzen zuen, C Batzordeak Irakasle-eskolak, "Escuelas Normales" deitutakoak, Merkataritza eskolak, "Arte eta lanbide eskolak", Lehenengo Irakaskuntzaren Ikertzaileak eta Administratiboko Sailak kontrolpean izan zituen eta D Batzordeari maisu eta andereño guztiak zelatatzea zegokion.\nAzken Batzorde honetan herriko botere faktiko guztiek parte hartzen zuten, hau da, Herriko Alkateak, Herriko Parrokoak, Guardia Zibilaren Komandanteak eta "etxeko nagusi ospetsuak" besteak beste. Lau parte-hartzaile hauek maisu eta andereñoen ibilbide profesionala, soziala eta partikularra aztertzen zituzten. Jarraian, irakasleen jarrera politikoak begiratzen zituzten eta ondoren zigorrak esleitzen zizkieten maisu eta andereñoei. Ikusten dugunez, irakasle guztiak kontrolpean izatea ez zen oso zaila, batez ere herri txikietan.\nLehenago aipatu dugun bezala, hasieran hiru neurri besterik ez zituzten hartzen, hau da, edo haien lanpostuetan jarraitzen zuten, edo lekualdaketa pairatzen zuten, normalean Euskal Herria utzi behar zuten eta Estatuko beste lurralde batzuetara joan behar ziren, edo lanpostuak behin betirako utzi behar zituzten. Ordea, Batzorde Araztaile haiek oso "emankorrak" zirenez, hiru zigor hauek aniztasun zabalagoa behar zuten eta beste neurri berri batzuk asmatu behar izan zituzten, esate baterako, lana eta soldata kentzea hilabete batetik bi urtetara, nahitaezko jubilazioak edo konfiantza eta zuzendaritzako karguetarako gaitasunik gabe uztea. Dirudienez, lekualdaketak neurri erabilitakoa izan zen, eta neurri hark eragin handia izan zuen Euskal Herriko Hezkuntzaren sisteman: irakasle euskaldunak Estatuko beste lurraldeetara joan behar ziren eta horren ondorioz irakasle asko beste probintzietatik Euskal Herrira abiatu ziren.\nBestalde, eta nahiz eta zigor guztiak desproportzionatuak izan, gure ustez, desproportzionatuagoa zen Batzorde Araztaileen jarrera, hots, Batzordearen edozein susmoa nahikoa zen zigortzeko eta horrela milaka irakasle errudun bihurtu ziren. Testuinguru honetan Euskal Herriko eskolak andereño eta maisu gabe geratzen ari ziren eta frankismoaren agintariei egoera larri bat sortu zitzaien. Egoera hartatik ateratzeko zerbait asmatu behar zuten eta, dirudienez, azkar, oso azkar, aurkitu zuten irtenbidea: lehenengo lanpostuak "maisu jabeek eskolarik gabe" bete zituzten, nahiz eta behin-behinekoak izan. Bigarren lanpostuak ikastaroak egiten zituztenei eman zizkieten, "Cursillistas" deitutakoei, eta hauen baldintzak "maisu jabeenak" bezalakoak izango ziren. Azken lanpostuak erregimen berriaren lagunek eta laguntzaileek hartu zituzten, ordea, esleipen horretarako beste sailkapen bat prestatu zuten:\nLehenengoak lanpostu bat hartzeko Gerraren elbarriak izango ziren baina ezin zuten ezintasunik izan irakaslearen lana garatzeko. Hurrengo lanpostuak borrokalari-ohiei esleitzen zizkieten. Hildakoen edo elbarrien gerraren senitartekoek bazuten beste lanpostu batzuk betetzeko aukera. "Gorriek" izugarrizko basakeriak egiten zituztenez, "los nacionales" galera larriak pairatu zituzten, beste lanpostu batzuk hartu zituzten eta, bukatzeko, falta ziren lanpostuak betetzeko beste lagun eta laguntzaile batzuek hartu zituzten.\nHauek izan ziren Euskal Herriko andereño eta maisuen ordezkapenak egitera etorri zirenak, eta ikusten dugunez, erregimen berriaren irizpide pedagogikoak ez ziren, hain zuzen ere, garrantzitsuenak esleipenak egin behar zituztenean. Hala eta guztiz ere, agintari frankistek "itxura aldaketa" egin behar zuten eta eskaintza zabaldu zioten herriari. Alegia, Irakasle-eskolako ikasketak bukatuak zeuzkatenak lanpostu bete gabeak bete zitzaketen hurrengo deialdian, beharrezkoak zirenak, betetzen bazituzten: Irakasle-eskolako titulua izatea, zerbitzuaren lana eta soldata bertan behera ez izatea, berme moralak eta "patriotikoak" izatea, aurrekari penalaren agiria zigorrik gabe izatea, jaiotzaren agiria aurkeztea, Mugimendu Nazionalaren atxikimenduaren agiria,...beraz, aipatu dugun bezala irizpide pedagogikoak ez ziren oraindik inondik ikusten. Ikuspegi honekin lehenengo ondorioak denbora gutxitan agertu ziren: irakasleen antolaketa hondamen handia bihurtu zen, irakasleen baldintzak penagarriak bueltatu ziren, lanbideak feminizazioaren prozesua pairatu zuen eta hizkuntzak arazo larriak sortu zituen. Ikus dezagun:\nFrancok eta bere jarraitzaileek gerra irabazi zutenetik bi Lege indarrean jarri zituzten Heziketaren sisteman: "Lehenengo Hezkuntzari buruzko Legea", edo "Nacional-catolicismo"-aren legea deitutakoa 1945eko uztailaren 17an sortutakoa eta "Hezkuntzaren Orokor Legea", 1970eko abuztuaren 4an sortutakoa. Bi lege hauen artean, 1965ean erreforma egiten saiatu ziren eta artikuluren bat aldatu zuten, baina aldaketak neurtezinak izan ziren eta bost urte gehiago itxaron egin behar zen, beste lege berri bat indarrean jartzeko.\nHau esanda, eta irakasleen sailkapenari dagokionez, 1945eko legea erokeria zen. Hori dela eta, irakasleak "jabeak", "ordezkoak", "bitartekoak", "herritar irakasleak", "bolanteak", "supernumerarioak", eta abar izan zitezkeen. Are gehiago, Hezkuntzaren sistemaren agintari frankistek ez zuten nahikoa hamaika eredu hauekin, beste sailkapen bat behar zuten eta horretarako mailen sailkapena erabiltzen jarraitu zuten, alegia, lehenengo mailatik zazpigarren mailara irakasleak kokatzen zituzten, beraz, lanpostuan denbora gehiago zeramatenek, lehenengo mailak betetzen zituzten (lehenengo mailan irakasle oso urriak ziren). Aitzitik, irakaskuntzara iritsi berriak azken mailetan zeuden. Beste aldetik, antzinatasunean ez ezik, desberdintasun nagusia soldatan ere nabaritzen zen nahiz eta kasu honetan gizon eta emakumeen arteko desberdintasunik ez izan, irakasle guztiek soldata bera zeukatelako.\nIrakasleen soldatei kasu egiten badiegu, irakasleek beste arazo larri batzuk izan zituzten. Adibidez, soldata oso eskasak eskuratzen zituzten, -edozein funtzionario, polizia edo guardia zibilak haiek baino heren bat gehiago irabazten zuen-, nahiz eta hauen soldatak ere oso baxuak izan eta agian baldintza ekonomiko horiengatik, betidanik lelo ospetsu bat entzun dugu "eskola maisu batek baino gose gehiago pasatzen duzu". Gainera, baldintzak nahiz eta onartuak izan, ez ziren beti betetzen, adibidez: funtzionario batzuek, irakasleek eta guardia zibilek, esate baterako, etxebizitzarako eskubidea zeukaten. Guardia zibilak "Casa-cuartel"-etan bizi ziren eta eskubide honi probetxua ateratzen zioten, baina irakasleek, berriz, ezin zuten etxebizitza duin bat eduki, hots, batzuetan eskola berean ezinezko baldintzetan bizi ziren, baina gehienetan lan egiten zuten herrietan pisuren bat aurkitu behar zuten bizitzeko. Arazo hau Gipuzkoan larritzen zen, salmenta edo alokairuko prezioak ordainezinak zirelako hurrengo adibideak erakusten digun bezala: 60. hamarkadan herrialde honetan alokairu pisu batek bi mila eta bostehun pezeta balio zuen eta irakaslei kontzeptu horrengatik hirurehun pezeta besterik ez zieten ematen, beraz, suposatutako etxebizitzaren eskubideak ez zuen existentziarik.\nHasieran aipatu dugunez, irakasleen egoerak ez zeukan etorkizun erakargarririk, aitzitik, ilun samarra zen, eta egoera ilun horri buelta emateko, maisu eta andereño batzuei ideia bat bururatu zitzaien, hau da egonaldiak edo "permanencias" antolatzea. Hauek, egonaldiak, herri txikietan handiagoetan baino hobeto funtzionatzen zuten. Ordea, asmakizun berri honek bi iruzur txiki zeramatzan honekin, alegia, egonaldiak eskola bukatu ondoren martxan jartzen ziren, nahiz eta beharrezkoak ez izan. Boluntarioak ziren arren, ia-ia ikasle guztiek hartzen zuten parte, ordu bat gehiago eskolan geratzen ziren errefortzu gisa eta kontzeptu horrengatik ordaindu behar zuten, nahiz eta eskola dohainik izan. Printzipioz, diru hura banatu behar zen irakasle eta Ministerioaren artean, hau da, ikasle bakoitzak berrogeita hamar pezeta ordaindu behar zituen eta diru hartatik irakasleek berrogei pezeta jasotzen zituzten. Soberan geratzen zena Ministerioarentzat zen. Eta bigarren iruzurra hauxe zen: batzuetan irakasleek ez zioten benetako ikasleen kopurua esaten Ministerioari eta honek diru gutxiago jasotzen zuen. Egia esan, Ministerioak nahiz eta egoera hau ezagutu, begiak ixten zituen eta ez zuen kasurik egiten egoera honen aurrean. Edozein kasutan, irakasleek egonaldietatik ateratzen zuten dirua ez zen hainbesterako, zertan garai hartan garbikuntzan ibiltzen ziren langileak orduko hogeita hamabost pezeta irabazten zituztelako.\nIkusten ari garenez maisu eta andereñoen bizitza ez zen erraza eta testuinguru hartan irakasleek beste irtenbideren bat aurkitu behar zuten, eta lortu zuten: eskola amaitutakoan, negozio txikien edo etxebizitzen ekonomiak, administrazioak, eraman zituzten eta trikimailu hauekin bizitza duina lortzen saiatzen ziren. Alabaina, jarduera guzti hauek ondo eramateko denbora dezente behar zuten eta, zoritxarrez, denbora hura irakaskuntzari kendu behar zioten, alegia, ikasgaiak ez ziren ondo prestatzen eta eguneroko lanbidea atzealdean geratzen zen.\nBeste aldetik, ia irakasle euskaldun guztiak desagertu zirela aipatu dugu hasieran eta desagerpen horri lotuta beste fenomeno bat suertatu zen, hots, maisuak, gizonak, geletatik desagertzen ziren eta haien ordez agintari frankistek emakumeak jartzen zituzten. Gipuzkoaren kasuan oso argi ikus dezakegu fenomeno hau: II Errepublikaren garaian, 1933an, hain zuzen ere, % 54 maisuak ziren eta % 46 andereñoak, hau da, 97 maisu eta 83 andereño. Ordea, 1946an, maisuen kopuruak izugarrizko aldaketa pairatu zuen eta % 10ko jaitsiera izan zuen, 176 maisu eta 214 andereño. Datu hauek, ordea, susmagarriak dira zatzorde Araztaileek, batez ere lehenengo urtetan, Gerra Zibila bukatu ondoren, lan fina egin zutelako. Beraz, gure iritziz, datu hauek agintari frankistek puztu egin zituzten erregimen berriaren irudi on bat emateko. Hau esanda eta ikusten dugunez, feminizazioaren prozesua martxan zegoen eta urte gutxitan, Euskal Herriko eskola guztiak emakumez bete ziren.\nFenomeno honi lotuta, beste gertakizun bat gertatu zen Euskal Herrian. Gerra bukatu bezain laster, Gipuzkoa eta Bizkaiak oso azkar hasi ziren industrien berrikuntza eta denbora gutxitan per-capita errenta lehenengo postuak berreskuratu zituen. Hori dela eta, enpresek oso ondo ordaintzen zuten, Administrazioak baino gehiago, eta Euskal Herriko gizonek enpresa pribatuak aukeratzen zituzten lan egiteko. Gainera, irakaslea izateko irakasleek beste baldintza bat bete behar zuten, lehen aipatu dugunez: "Mugimenduko Printzipioak" zin egin behar zituzten eta hori ez zen beste baldintza bat, oztopo bat baizik.\nIkusten ari garenez, depurazioaren ondorioak ez ziren zigor gogor haiek bakarrik. Nahiz eta lehenengo zigorrak gogorragoak izan, "garbiketa.prozesua" ez zen zigor haiekin bukatzen. Depurazioak beste ondorio latzak ekarri zituen, ikusitakoak, eta haien artean, ezin dugu ahaztu beste bat, agian larriena: gure hizkuntza, euskara. Arazo honek ez zeukan zerikusirik ekonomiarekin ezta irakasleen sailkapenarekin edo feminizazioarekin ere, baizik eta ikasle eta irakasleen harremanekin. Euskaldun eremuetan umeek ez zekiten euskaraz, baina irakasleek ezta euskaraz ere; beraz, gatazka mahai gainean zegoen eta agintari frankistek ez zuten jarrerarik erakusten arazo honi irtenbide bat emateko. Are gehiago, "en cristiano" hitz egin behar zen eta horrela hitz egiten zuten umeek, nahiz eta gaztelaniaz ez jakin. Horretarako, "en cristiano" hizkuntza ikasteko Estatuko beste lurraldeetatik etorritako irakasleek "eraztun metodo pedagogikoa" erabili zuten, alegia, ikasle batek eskola barruan euskaraz hitz egiten bazuen, irakasleak eraztuna ematen zion. Ikasle hark beste lagun bati euskaraz berbetan entzuten bazion, eraztuna pasatzen zion eta horrela jarraitzen zuten egun edo aste osoa bukatu arte. Momentu hartan, eguna edo astea bukatzen zenean, eraztuna zeramanak zigorren bat jasotzen zuen. Zigorrak desberdinak ziren: egun batzuetan, zigortuek eskola garbitu behar zuten, beste batzuetan jai egunetan joan behar ziren eskolara, beste batzuetan isun ekonomikoren bat ordaindu behar zuten eta, bukatzeko, umeek maisu edo andereñoaren iritziaren arabera tratu txarrak jasotzen zituzten eskolan euskaraz hitz egiteagatik.\nAmaitzeko lan honekin eta laburpen erara Gipuzkoako datu batzuk emango ditugu: 60 emakumeetatik 16k kargua utzi behar zuten, 7k lekualdaketa, baina probintziatik barne, pairatu zuten, 20k lekualdaketa Estatuko beste lurraldeetara joan behar zuten eta 17 behin-behikotasun kargutik bananduak izan ziren eta 66 gizonetatik 38k kargua utzi zuten, 7k lekualdaketa, baina Gipuzkoan geratu ziren, 18 beste probintzietara joan ziren eta 13 behin-behikotasun kargutik bananduak izan ziren.\nBASURKO MOTRICO, Félix. "La normalización de la ikastola: breve historia y estado de la cuestión de la Escuela Pública Vasca". Historia de la Educación. Revista Interuniversitaria. 1989, 8 zbk., 139-166 orr. [Kontsulta data: 2012ko martxoak 2].\nGARCÍA DE CORTÁZAR, Fernando; MONTERO, Manuel. Historia Contemporánea del País Vasco. Donostia: Txertoa, 2008.\nGARMENDIA LARRAÑAGA, Juan. La enseñanza rural en Gipuzkoa. La labor de la Diputación y los Ayuntamientos, 1900-1950". Donostia: UPV/EHU, 2004.\nGONZÁLEZ PORTILLA, Manuel. "100 Años de Historia del País Vasco". Cuadernos de Extensión Universitaria. Leioa. Ed. UPV/EHU, 1998.\nLASA, José Ignacio. Sobre la Enseñanza Primaria en el País Vasco. San Sebastián: Auñamendi, 1968.\nMORENTE VALERO, Francisco. La Depuración del Magisterio Nacional, 1936-1943. La Escuela y el Estado Nuevo. Valladolid: Ámbito, 1997.\nOSTOLAZA, Maitane. El garrote de la depuración. Maestros vascos en la guerra civil y el primer franquismo. Donostia: Ibaeta, 1996.


Egunkaria aurrera » Uria: “Euskarazko egunkari bat argitaratu izana da gure delitua”\n2003ko otsailaren 20eko gauean “hotz” egiten zuen. Xehetasun guztiak gogoan ditu Iñaki Uriak; miaketak, torturak… “Tsunami” hark zarauztarraren bizitza zeharo aldatu zuen. Gauzak “lehenbailehen” amaitzea besterik ez du nahi. (Elkarrizketa egin dio Noticias de Navarra egunkariak; kazeta berak …y las pruebas siguen sin aparecer artikulua ere egin du.\nBeste lau lagunekin batera, aurki Auzitegi Nagusiko aulkian eseriko da Iñaki Uria. Hitz gordinekin gogoratzen du Egunkaria itxi zuteneko gau hartatik aitzina gertatutakoa. Torturak salatzeaz gain, urte eta erdi egon zen espetxean, Aranjuezen. Egunkaria SAko kontseilari ordezkaria zenak, egun Hamaika Telebista zuzentzen du. 14 urteko espetxe zigorra eskatu dute berarendako sumario nagusian; 26 urte eta 4 hilabete, eta 32.891 euroko isuna, berriz, auzi ekonomikoan.\nOtsailean izango dira zazpi urte Egunkaria itxi zutela. Hainbeste denbora pasa eta gero, ea behingoz argitzen eta bukatzan den historia hau. Ea lehenbailen bukatzen den hau. Urte asko dira zama honekin.\nUztailean Auzitegi Nagusiak auzia ez artxibatzea erabaki zuen. Sorpresaz hartu zenuten berria?\nMomentuan bai, artxibatzea espero baikenuen, fiskalak artxibo probisionala eskatu zuelako bistan. Gero, gainera, behin betiko artxibatzea eskatu zuen. Ikuspegi horretatik uste genuen bazeudela oraindik ere argudio gehiago auzia artxibatzeko. Alde horretatik, sorpresa izan zen epaiketak auerrera egitea.\nAVT eta Dignidad y Justicia elkarteek esandakoa egin zuten…\nBai, ikusi da bi elkarte horiek nahikoa indar izan dutela epaiketak aurrera egiteko. Guretzat, hori punturik kezkagarriena da. Denborak aurrera egin ahala, fiskalak behin-behineko artxiboa eskatzetik behin betiko artxibora pasatzerakoan, ematen zuen agian bazegoela aukeraren bat. Baina AVTk-eta erakutsi dute badutela pisua eta aurrera egin duela epaiketak.\n14 eta 16 urte bitarteko espetexe zigorra eskatu dute elkarte horiek. Horretan ere aurrera eginen dutela uste duzu?\nGuk argi daukatu, absoluzioa eskatuko dugu. Garbi daukagu egunkari bat egin genuela, euskaraz, eta horretan ez dugula beste deliturik egin. Hori da gure delitu bakarra, euskarazko egunkari bat egitea. Horren aurrean, ordea, akusazioa pertenentziarena da (ETAn). Guk horrelakorik ez dugu izan, eta gainera frogarik ez dago. Baina gero pentsatzen duzu, behin egunkari bat itxi eta gero, egindako atxiloketak egin eta gero, torturak egin eta gero, zigorrik ez da egonen? Kezka horretan bizi gara. Ikusi ditugu auzitegi berezi horretara zenbat kasu joan diren, eta nola bukatu diren. Horrek guztiak kezkatzen gaitu.\nTorturak aipatu dituzu. Zure salaketa izan zen, hain zuzen ere, ibilbide luzeena izan zuena.\nUne honetan denak daude artxibatuta. Bost lagunek salatu genuen, baina nirea Donostian tramitatu zen, epaileak zantzuak ikusi zituelako eta sinesgarritasuna eman ziotelako egindako deklarazioari. Baina, ondoren errekurtsoa ipini zuten salaketa Madrilera eramateko, eta lortu zuten eramatea, baina bertara ailegatu bezain pronto, artxibatu egin zuten (2008an gertatu zen).\nNola gogoratzen duzu ‘Egunkaria’ itxi zuten eguna?\nImaginatu dezakezu. Gaueko ordubatean ohera sartu eta lokartu berritan, etxera sartu ziren dinbi-danba, asalto moduan, armak zeuzkatela. Eromen bat zen. Oraindik ez nekien amesgaizto bat zen ala ez. Bat-batean konturatzen zara zure etxean sartu direla, dena nahasten, miatzen hasi direla. Handikan egunkarira ereman ninduten, eta miaketak jarraitu zuen. Gau osoa hala pasa genuen. Gero, Madrilera eraman, eta bost egun eta bost gaueko tunel ilun luzea hasi zen: biluztu egin nindutem, ariketa fisikoak egitera behartu…. Ondorio fisikoak izan nituen. Ezkerreko behatz potoloa ezin nuen mugiarazi. Gaur egun, oraindik ere, ondorio batzuk igartzen ditut.\nEta urte eta erdiko kartzelaldia…\nLehen sekula imajinatuko ez zenuen hura, barrutik ezagutzea tokatu zitzaidan. Urte eta erdi da zure bizitzan, baina, beste alde batetik, dena puskatzen da une horretan. Egunkaria itxi egin dute eta horrekin batera zu eraman zaituzte. Erabat aldatzen dizu horrek bizitza, tsunami bat izango balitz bezala.\nGizartearen babes handia izan zenuten ‘Egunkaria’ itxi zutenean. Kalera milaka lagun atera ziren protesta egitera. Oraindik ere berotasun hori sentitzen duzue?\nSentitzen dugu, bai. Gertatu zenean, itxieran, horrelako jauzi potolo bat ematean, babesa espontaneoa izan zen. Baina orain gertatzen ari dena diferentea da. Oraindik ez dugu eperik epaiketarako, eta orain hasi gara beroketa ariketak egiten, astero-astero zerbait egiten saiatuz (elkarretaratzeak…). Data jakin orduko gizartearen berotasuna berriro izango dugula uste dut. Jendeak hurbiletik sentitu zuen gertatutakoa, eta hori igarri egin da, eta igarriko da.\n« Epaiketako gastuetarako kontu korronteko zenbakiak Ardo dastaketa jendetsua Azpeitian ‘Egunkaria’-ren alde »


�Udalbiltzarekiko elkartasun uholdea sortu behar dugu� - GARA\n�Udalbiltzarekiko elkartasun uholdea sortu behar dugu�\nHaur Hezkuntza eta Lehen Hezkuntza ikasketak egin zituen, eta gaur egun Urretxuko Gainzuri ikastetxean egiten du lan hezitzaile gisa. Ordiziako hautetsia da Iztueta, baita Udalbiltzako partaidea ere. Bai Udalbiltzari sarearen bidez, Udalbiltzako auzipetuei babesa eskaintzen die orain.\nDuela zazpi urte eten zuen Baltasar Garzon epaileak Udalbiltzaren jarduera, ETArekin harremana zuela egotzita. Ordutik epaiketa noiz izango zen zain egon dira, uztailaren 15ean hasiko dela jakin duten arte. Egoera hori salatzeko, Bai Udalbiltzari sarea sortu zuten Oiartzunen. Amaia Iztueta babes talde horren barnean dabil, 22 auzipetuen aldeko ekimenak prestatzen.\nZein da Bai Udalbiltzari sarearen helburua?\nHonako hauek dira helburu nagusiak: Udalbiltzaren aurkako epaiketari buruzko informazioa zabaltzea; Bai Udalbiltzari Babes Taldea osatzea, era ireki eta anitzean; hurrengo asteetarako lan plangintza bat definitzea; Udalbiltzaren kasuaren inguruko elkartasuna eta salaketa biltzea herriz herri.\n«Egunkaria»-ren auzian lortu ziren mobilizazioetan oinarritu al zarete Bai Udalbiltzari Sarea sortzerakoan?\nZehazki ez gara «Egunkaria»ren aldeko mobilizazioetan oinarritu, baina uste dugu bai honen auzian zein beste auzietan euskal gizartea kalera atera zela, eta Bai Udalbiltzari sarea sortzerakoan, agian, ekintza batzuk «Egunkaria»ren auzian bezala errepikatuko direla. Dena den, helburua hemendik epaiketa iritsi arte herriz herri indarrak batzea eta kalera ateratzea izango da.\nHorrelako auzi baten aurrean, zer egin dezake jendeak?\nBeste auzietan bezala, kalera atera eta antolatzen ditugun ekimenetan parte hartu. Eta nork bere eremuan auziaren inguruko informazioa zabaldu eta injustizia hau salatu. Norbera erosoen sentitzen den moduan, eta ahal duen heinean atera behar da kalera, baina uste dut jendea ezin dela etxean gelditu ezer egin ez dezakeelakoan. Herrietan elkartasun eta salaketa uholdea sortu behar dugu.\nZure ustez, herritarren parte hartzeak auziaren ebazpenean eragina izango du?\nUste dugu eragin handia izan dezakeela eta horretarako sortu ditugu Bai Udalbiltzari sareak herriz herri. Auzipetuak Madrilera iristen direnerako. Aldi berean, Madrilen jakin dezaten pertsona hauek errugabeak direla eta herritarrek aukeratu dituztela herriaren alde lan egiteko, eta beraien «delitu» bakarra Euskal Herrian nazio eraikuntzaren alde lan egitea izan dela. Presio hori sentitu behar dutela uste dugu eta horrek eragina izango duela. Hala ere, aurretik ere beste epaiketa batzuk egon direla uste dugu eta nahiz eta lan txukuna egin eta arrazoia izan, neurrigabeko zigorrak jarri direla. Baina hori ez dago gure esku...\nElkarretaratzeez gain, zein ekimenetan hartuko dute parte herritarrek?\nEkainaren 11tik aurrera herrietan plangintza irekiak aterako direla uste dugu. Babes taldeak auziarekiko interesa duen herritar orori zabalik daude, beraz, edonork har dezake parte. Esan bezala, ekainaren 12ko elkarretaratzeaz gain, epaiketara bitarte herri guztietan ekimen ugari egingo dira, eta aukera zabala izango da herrietan ekimenetan parte hartzeko.\nEkimen horiek zein eremutan egingo dira?\nTokian tokikoak izango dira eta herrietako babes taldeek antolatuko dituzte, baina, horrez gain, nazio mailakoak ere izango dira.\nZenbat jende bildu da Bai Udalbiltzari sarean hasieratik?\nBai Udalbiltzari sarea Oiartzunen sortu zen 2009ko urriaren 24ean, eta hasieran epaiketa noiz izango zen ez genekienez, poliki-poliki herrietan sareak osatuz joan dira, baina uste dugu, eta gure helburua hori da behintzat, Urretxuko batzarraren ondoren, Euskal Herriko udalerri gehienetan sortu behar ditugula talde hauek. Urretxuko batzarrean ideia ugari atera ziren eta jendea konturatu zen epaiketa gainean dugula eta kalera atera behar dugula herriz herri auzi hau salatzera eta elkartasun uholdea sortzera.\nSareak jendea biltzen du, etorkizunean beste mota bateko helburu politikoak lortzeko balioko al du?\nBerez epaiketara begira sortutako babes talde bat da, eta gerora ikusiko dugu zertan gelditzen den. Oraingoz, Sareak Euskal Herri mailan funtzionatzen du, baina Euskal Herritik kanpo, Estatu mailan badago beste batzorde bat lanean ari dena eta ziur nago babes handia jasoko dugula.\nJendea zergatik gerturatzen da Bai Udalbiltzari sarera?\nAuzipetuen herrietan agian errazago gerturatzen da jendea, finean, herritar askok pertsona hori aukeratu zutelako bozketa bidez herriaren alde lan egiteko, eta horrenbeste eman duen pertsona bat orain epaitua izango dela jakite hutsak... Baina uste dut orokorrean jendea auziaren kontra dagoelako gerturatzen dela.\nEragile guztietako jendea ari da elkartasuna adierazten, baina zein arlokoak dira gehienak?\nBai, eragile mota ugari ari da biltzen, beraz, ez nuke bereizketarik egingo; gainera, uste dugu herrietan babes taldeak lanean hasten direnean oraindik ere gehiago hurbilduko direla.\nZein bide erabili duzue informazioa herri guztietara iristeko?\nNazio zein herrialde mailako sareak sortu ditugu eta horrela ziurtatuko dugu informazioa herri guztietara iristea, baina herri bakoitzean sortu behar dira ekimenak, eta behin Urretxun egindako batzarraren ondoren, herriak beraiek izan behar dira protagonista ekimen desberdinen bitartez.\nHerrietako jaiak aprobetxatuz ekimenak egiten jarraitu nahi duzue, zer egin daiteke egun berezi horietan?\nBabes taldeak zabalak eta irekiak izango direnez, herri bakoitzean oso ekimen desberdinak egingo dira, baina helburu nagusia Udalbiltzaren auzia kalean egotea eta elkartasuna biltzea izango da.\n«Auzipetuak errugabeak dira eta herritarrek aukeratu dituzte herriaren alde lan egiteko. Egin duten bakarra Euskal Herrian nazio eraikuntzaren alde lan egitea izan da»


"20 urtetan ez dugu sekula jaso aurten beste sagar, 50 tona inguru batu ditugu" - Aramaio - Goiena.eus\nEneko Azurmendi 2018-01-18 15:16\nHasi da 2018ko sagardo denboraldia Araban. Atzo, eguena, egin zuten txotx irekiera, Iturrieta sagardotegian. Jon Zerain gasteiztarrak ireki du txotx denboraldia, Alberto Zerain mendizalea zenaren semeak, eta gustura azaldu da Arabako Sagar eta Sagardogile Elkarteak berarekin izandako detailearengatik. "Gauza polita da, eta pozik nago. Ondo iruditzen zait aita gogoan izatea eta halako aukerak ematea. Aitari egindako omenaldi txiki bat bezala hartzen dut, eta alde horretatik, gustura nago", azaldu du Zerainek.\nAurtengo sagar uztari dagokionez, "bikaina" izan da, Iturrieta sagardotegiko arduradun Juanjo Peciñaren arabera. "Oso sagar osasuntsuak sartu ziren eta kalitatea bermatuta dago. Badirudi graduazio txikiagoa dutela aurtengoek eta hori arriskutsua ere izan daiteke, errazago edaten delako, ura balitz bezala. Baina kalitate aldetik, oso ona irten da. Gero ikusi egin beharko da zein bilakaera izaten duen, hau produktu natural bat da eta, inongo kimikarik gabea".\nKantitate aldetik ere uzta ezin hobea izan dela azpimarratu du Peciñak. "Inoiz baino sagar gehiago batu ditugu. 20 urte daramatzagu sagarrondoekin eta ez dugu sekula jaso aurten jaso dugun sagar kopurua. Ikaragarria izan da, 50 tona inguru batu ditugu. Gainera, sagar kilo asko geratu dira zuhaitzetan eta lurrean, jaso barik edo erabili barik, eta pena hori da. Zoragarria izan da aurtengo uzta, oso pozik gaude", azpimarratu du Peciñak.\nAurtengo sagarraren berezitasunei ere erreparatu die Iturrieta sagardotegiko arduradunak, eta azaldu du, beste urteetakoak baino graduazio baxuagoa edukitzeaz gain, kolore aldetik argiagoa dela eta zaporea ere "handia" duela.\nAtzo abiatutako denboraldiari begira, aurreikuspen onak dituzte sagardotegian. Izan ere, dagoeneko eskari asko jaso dituztela dio Peciñak. "Egia esan, harrituta gaude. Denboraldia hasi aurretik erreserba asko egin ditugu, jendea gogotsu dagoela argi dago. Beraz, espero dugu mugimendua izatea eta jendea gustura egotea gurekin", nabarmendu du. Eurak ere gogoz daude denboraldiari behar bezala ekiteko. "Hilabete batzuk itxita eduki dugu sagardotegia, beste lan batzuk egiten aritu garelako, hasiera honetara ahalik eta modurik egokienenean iritsi ahal izateko. Beraz, orain disfrutatzea tokatzen zaigu, bezeroei ahalik eta harrera onena eskainiz. Gogoz gaude", bukatu du sagardotegiko arduradunak.


Umetako jolasak pilota edo "zapoketa" - Ahotsak.eus\nUmetako jolasak pilota edo "zapoketa" Umetan pilotan aritzen ziren frontoian eta baita "zapoketan" edo ezkutaketan ere. Garai hartan ez zen baloirik izaten eta korrika edo bolatokian boletan aritzen ziren. 40 baserri inguru ziren Martirieta auzoan.\nHizlaria(k): Zubizarreta Mendiola, Luis Mari\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan AZK-034-008 kodeko bideoa nahi duzula aipatzea: ahotsak@ahotsak.eus\nUmetan pilotan aritzen ziren frontoian eta baita "zapoketan" edo ezkutaketan ere. Garai hartan ez zen baloirik izaten eta korrika edo bolatokian boletan aritzen ziren. 40 baserri inguru ziren Martirieta auzoan.\nData: 2008(e)ko abenduaren 18a\nGaia(k): Familia eta harremanak » Lagunartea eta familia » Jolasak , Aisia » Kirola » Pilota , Aisia » Taberna giroa » Jokoak\n-Eta zer jolas egiten zenuten?\n-Orduan ibiltzen giñen korrika, orduan baloirik-eta ez zan. Pelotan eitteko bazan holako zera txiki bat, frontoe moduko txiki bat, eta han pelotiikin-te, hola pasatzen giñen. Pelotan eo bestela korrikan-ta; zeatan’e, hola zapoketan edo itxuketan edo ixkutaketan-edo, nola esaten da hori?\n-Zapoketan zeri esaten zenioten?\n-Zapoketan, itxuketie, zapoketie hemen esaten zitzakon gure gazte-denporan, asko zan esaera hori, ixkutaketan edo oin nola esaten zako; izkutau ta gero billatzen eta hola ibiltzen giñen. Zapoketie zan (nagusiye) gure ume garayen.\n-Kanikaik eta ez, guk ez gendun hortakoik.\n-Eta puxtarririk eta tabarik-eta ere ez?\n-Ez, ez. Eta jaitan’e juntatzen giñan hemen goiko baserrietako geure lagunek, hor auzuan bazan bolatoki txiki bat, umientzako motx bat bola txiki batekin eta han boletan-ta pasatzen gendun jai atsaldie. Aurrena biltzen giñen sei-zortzi lagun edo hemen goiko baserrikuek, hantxe boletan-ta, hola pasatzen gendun jaia, jai atsaldia.\n-Baserri asko dira hemen Martirittan?\n-Ez dakit, ez dakit hori xeguru esateko, baiñe, berrogei bat baserri-edo izengo die, edo gehio iguel. Ez dakit, momentuan ez dittut, baiña bai, bai. Bai, berrogei bat izengo zien.\n"Txorro, morro..." mutilen jolasa\nTxikitako jolasak (IV): tortolosak\nEmakumeak etxeko atarietan biltzen ziren\nGaztetan begirale lanetan\nPilotari profesionala izana; eskuekin arazoak\nEskola kontuak; umetako jolasak


Oinarrizko 10 galdera eta 5 gomendio zure ideia eta argudioak hobeto komunikatzeko - SPRI\nSPRI / Up-euskadi / Ekintzaile / Oinarrizko 10 galdera eta 5 gomendio zure ideia eta argudioak hobeto komunikatzeko\nOinarrizko 10 galdera eta 5 gomendio zure ideia eta argudioak hobeto komunikatzeko\n4 martxoa, 2015\nZenbait aholku ekintzaileentzako deialdetan proiektuak egiteko\n“Edukia eta Edukitzailea”, bi-biak dira ezinbestekoak edozein proiekturen aurkezpenean; ideia onak baztertuta gelditu daitezke aurkezpenaren itxura ez delako ondo zaindu eta, aldiz, hain onak ez diren ideiak erakargarriago bihurtu daitezke aurkezteko moduari esker. Funtsak eta formak egokiak izan behar dute eta hartzailearen edo hartzaileen informazio eskaera espezifikoak asetzera bideratu behar dira.\nEkintzaileok proiektu bera aurkeztu behar izaten dugu lehiaketa eta deialdi desberdinetan; eduki eta material berberak erabiltzen ditugu denetarako eta agerian geratu ohi da gaizki erabili dugula “kopiatu/itsatsi” ekintza gure arreta merezi duten jomugetan. Oro har badaude zenbait baldintza, lehiaketa edo deialdi guztietan bete behar direnak. Denbora edo arreta faltagatik ordea ez diegu jaramonik egiten; hala gertatzen zaigu baita ere erosten ditugun tresna berriekin, deskargatu dugun software lizentziak dakartzan jarraibideekin edo gure osasunarentzat are kaltegarriago izan daitekeen zerbaitekin, hots, kontsumitzen ditugun medikamenduek dakartzaten prospektuekin.\nHala, proiektuak pertsonalizatzea eta dagozkion baldintzei ahalik eta gehien egokitzea da kontuan hartu beharreko lehen faktorea. Dena den, badira beste ezaugarri komun batzuk ere; ideiak argi eta era ordenatuan azaltzea da beharbada garrantzitsuena, izan ere gauza asko kontatu nahi izaten ditugu eta interes horrek ideietan galtzera eramaten gaitu, azaldu nahi duguna ulergaitz bihurtuz. UP Euskadiren beste artikulu batean ideiak metodologikoki antolatzen lagundu genizun 10 galdera errazen bidez:\nOinarrizko hainbat gomendio daude proiektu oro idatzi eta aurkezteko. Hona hemen batzuk:\n1. Egitura antolatua eta laburpena\nIdazten hasi aurretik komeni izaten da aurkibide sinple bat egitea, gero guri komeni bezala aldatuko duguna; horrela, ez gara irteerarik gabeko bide batera iritsiko antolakuntzarik ez izateagatik. Gogoan izan “ona laburra bada bi aldiz hobea” dela eta baita ere “irudi batek 1.000 hitzek baino gehiago balio duela”; beraz, informazioa sintetizatu behar da eta grafiko edo ilustrazio egokiekin lagundu. Gant Diagramabatekin faseak, zereginak eta programatutako jarduerak irudikatu ahal izango dituzu edota denbora eta ekintza lerro bat egin espero dituzun emaitzekin.\n2. Hizkera ulergarria eta orekatua.\nZure azalpenak ahalegin handirik gabe ulertzeko modukoa izan behar du, ez da erabili behar arreta erakartzea beste helbururik ez duten teknizismo edo hitz konplexurik. Esaldi sinpleak, gramatika logikoa eta naturaltasun sintaktikoa. Eman informazioa zatika, erabili paragrafo laburrak eta ez luzeak, eta erabili epigrafe edo zenbakitzaileak. Eta jakina, EZ EGIN ortografia akatsik: zuzentzaile ortografikoa EZ dadila izan zure lanaren epaile bakarra. Erabili hiztegia behar adina.\n3. Enpatia eta egokitzapena\nJar zaitez zure dokumentazioa irakurriko duen pertsona edo lantaldearen tokian; zure proiektua bezalako beste asko aztertu beharko dituzte eta horregatik beti komeni da aztertzeko erraztasunak ematea, besteak beste, eskatutako informazioa bakarrik emanaz. “Nora zoaz?, sagarrak dakartzat” ez da inor konbentzitzeko erarik onena. Baldintzak ongi irakurtzen badituzu eta lehiaketa edo deialdia zein motatakoa den ulertzen baduzu, jakingo duzu zer interesatzen zaien zure aurkezpena aztertuko dutenei: ideia berritzaileak, ekonomia-finantza plana edo balizko emaitzak; edozein dela ere, hanka hori ezingo duzu kolokan utzi.\n4. Arreta eta interesa\nUP Euskadi-ren beste artikulu batean aurkeztu genuen AIDA salmenta teknika ezaguna, zeinak hauxe gomendatzen baitu ahozko aurkezpenetarako: Arreta erakartzea, Interesa eragitea, Desioa piztea eta Akziora pasatzea. Zure proiektuen idatzizko aurkezpenetan ere baliabideak bilatu beharko dituzu irakurtzen dutenen Arreta eta Interesa pizteko, beren Jakin-mina akuilatzeko eta Onarpena lortzeko. Hartu kontuan hiru gomendio horiek eta helmugatik hurbil egongo zara.\n5. Berrikusi behin eta berriro\nEz aurkeztu behin eta berriro irakurri eta sakon berrikusi ez duzun proiekturik. Galdetu hirugarrenei ideiak argi azalduta dauden eta ongi ulertzen diren. Beharrezkoa bada, atxiki dokumentazio osagarria proiektuaren oinarriak azaltzeko, baina ez nahastu alderdi tekniko gehiegi ideia nagusiekin, ideiak indartu beharrean, kontrako efektua eragin zenezake eta.


Iritzia: Emakume bat EHUko errektore | LAB UPV/EHU\nIritzia: Emakume bat EHUko errektore\n2016-11-22 AZP, Berdintasuna, Bestelakoak, Hauteskundeak, IIPLAB upv/ehu\nArantza Urkaregi, Mila Amurrio, Mari Luz Esteban, Jone M. Hernandez, Iratxe Retolaza, Mertxe Larrañaga, Ane Larrinaga, Mari Jose Martinez, Estitxu Garai, Susana Andino, Oskia Agirre, Yolanda Jubeto, Aintzane Camara eta Arantza Gutierrez.\nDatorren ostegunean, hilaren 24an, EHUko unibertsitariok aukera izango dugu datozen lau urteotan gure unibertsitate publikoa zuzenduko duen taldea hautatzeko. Une garrantzitsua, beraz, nahi dugun unibertsitate-ereduaz eztabaidatzeko. Zoritxarrez, hautagaitza bakarra izateak murrizten du eztabaida hori. Baina beste hautagaitza bat ez egotearen arrazoiez hausnartzeak beste artikulu baterako emango luke. Oraingo honetan, dagoen proposamenari eta berau lideratzen duen hautagaitzari buruz hausnartu nahi dugu.\nEz da kasualitatea hautagaitzaren burua emakumea izatea. EHUn asko gara lanean ibili garenok emakumeen eta gizonen arteko berdintasuna gauzatzeko unibertsitateko hainbat arlotan. Besteak beste, orain dela hamar urte, unibertsitari feministok ordura arte egindako lana eta sortutako sarea zela tarteko, eratu zen EHUko Berdintasunerako Zuzendaritza, zeinaren ondorioz, egun, bigarren Berdintasun Plana garatzen ari den; gainera, ikastegi ezberdinetako berdintasun- eta hezkidetza-batzordeak lanean ari dira, eta bi master ditugu (Emakumeen eta Gizonen Berdintasunaren Gainekoa eta Ikasketa Feministen eta Generokoak)… Egitura, ikasketa eta ekimen horiek guztiak eta gehiago beharrezkoak dira, oraindik genero berdintasunetik urrun baikaude unibertsitatean. Emakumeok unibertsitarien erdia baino gehiago gara kopuruetan, baina ardurei, lanpostuen kategoriei edota aukeratzen ditugun ikasketei begiratzen badiegu, ezberdintasun handiak nabarmentzen dira. Esate baterako, irakasleen artean, kategorietan gora egin ahala, gero eta emakume gutxiago daude, eta egoera horrek kristalezko sabaia, gure unibertsitatean ere, indarrean dagoela agerian uzten du. AZPkoen artean, berriz, emakumeak nagusi dira, eta, era berean, beraiek dira kontziliazio-neurriak hartzen dituztenak, zaintza-lanen erantzukizuna emakumeena baita gaur-gaurkoz. Eta, beste adibide bat ematearren, arlo teknikoetako titulazioetan, emakumezko ikasleen presentzia handituz joan arren, oso eskasa da oraindik, hain zuzen, prestigio handikoetan.\nHalatan, gutxi dira EHUko aginte?organoetan dauden emakumeak. Izatez, Nekane Balluerka Lasaren hautagaitzak behar besteko babesa lortzen badu, lehen errektore emakumea izango da, are gehiago, Euskal Herriko unibertsitateetako emakumezko errektore bakarra. Genero berdintasunaren bidean jauzi kualitatiboa izango da, beste batzuen iragarle, agian, EHUk aitzindari izan behar baitu berdintasunaren aldeko politikak diseinatzen, sostengatzen eta bultzatzen.\nHori dela eta, ilusioz bizi dugu errektore emakumea izateko aukera hau. Hala ere, jakin badakigu ibilbide zaila izango duela gure unibertsitate publikoak behar dituen aldaketak aurrera eramateko; are gehiago, azken urteetan nozitzen ari garen murrizketa-politikekin. Zaila izango da bere programan agertzen den moduan genero zeharkakotasuna unibertsitate-jarduera ezberdinetan txertatzea. Zaila bere programan agertzen diren hainbat proposamen EHU euskal jendartearekin konprometituriko unibertsitatea izan dadin…\nEta zailtasun horiei guztiei gehitu behar zaie hautagaitza bakarrak ondorioztatzen duen parte-hartzeko beharra ez ikustea, «dena eginda dagoela» pentsarazten duena. Eta kontrakoa da, askoz zailagoa da babesa lortzea bakarra izanda, hautagaitza ezberdinen arteko konfrontazioa dagoenean baino. Horregatik, zailtasun horiek kontuan hartuta, Balluerkak izan duen ausardia eskertzeko modukoa da.\nEta gu prest gaude ibilbide horretan laguntzeko, ezinbestekotzat jotzen baitugu gure unibertsitateak urratsak egitea berdintasunaren alde, gure herrian txertatua egoteko eta euskal gizartearen beharrei erantzun ahal izateko.\nLaguntza eta kritika, aurkezturiko programak kritikarako aukera ere ematen duelako. Bat aipatzearren, joan den ostiraleko Klaustroan, errektoregaiak haren programa aurkeztu zuenean, hainbat aldiz agertu zen jasangarritasunaren kontzeptu zabalaren ideia, non berdintasuna sartzen den. Ez dakigu berdintasunaren alde lan egitea jasangarria izango den; are gehiago, deserosoa izango dela ikusten dugu, eta hala izan behar duela; oztopoz beteriko bidea, botere-banaketaz ari garelako, eta, batzuek boterea izateko, beste batzuena murriztu beharko baita. Baina, bereziki, ez dugu bat egiten berdintasuna jasangarritasunaren barruan «ezkutatzearekin», izendatzen ez dena ez baita existitzen. Beraz, jasangarritasunerako baino eraldaketarako premia ikusten dugu guk.\nKezkatzen gaitu lehiakortasunaren izenean, «ospe handia» ez duten edo ideologia neoliberalen kontra doazen hainbat jarduera eta ikerketa-lerro ez bultzatzeak; kezkatzen gaitu prekaritateak, edota inolako ñabardurarik gabe enpresen finantzaketa aldarrikatzeak… Baina, kezkak kezka gure unibertsitate publikoaren norabidea jendarte justu eta berdintsuagoaren alde jartzeko lanean jarraituko dugu azaroaren 24ra arte, eta, bereziki, azaroaren 25etik aurrera.\n(Artikulua BERRIA egunkarian argitaratua izan da 2016ko azaroaren 22an)\n← UPV/EHUko behin behineko langileak\tErrektoregaiak LABek sustatutako galderei emandako erantzunak →\nArabako Aisialdi Hezitzaileko eta Animazio Soziokulturaleko bigarren hitzarmena sinatu dugu, hainbat hobekuntzekin 2020-12-04\nSindikatuoi eta langileoi Haurreskolak Partzuergoan greba dinamikarekin hastea baino ez zaigu geratzen 2020-12-04\nAbenduaren 13an EAEko hiriburuetako kaleak hartzeko deia luzatu dugu, bizitza erdigunean jarriko duten aurrekontuen defentsan 2020-12-04\nNeurriak exijitu dizkiegu administrazioei aniztasun funtzionala duten langileen eskubideak bermatzeko 2020-12-03\nLan mundua euskalduntzeko konpromisoa berresten dugu, Euskaraldiatik harago 2020-12-03


Egillor, San Kristobal ermita, Mortxe, Saldise, Garaño gaztelua\nTontor eta leku izenak: Egillor, San Kristobal ermita, Mortxe, Saldise, Garaño gaztelua\nDistantzia: 11,1 km. 3 ordu eta 15 mn.\nIngurunea: Gaztelua Astorga-Bordele galtzada erromatarraren ondoan zegoen, bide nagusi baten bazterrean.\nGaztelua Astorga-Bordele galtzada erromatarraren ondoan zegoen, bide nagusi baten bazterrean.\nGarañoko gazteluaren arrastoak. MIKEL ARRIZABALAGA\n2018-01-16 / Mikel Arrizabalaga\nEgillorren hasiko dugun ibilaldi zirkular honetan, bi mendi gailurretara igoko gara: Mortxera eta Saldisera. Eta, abiapuntura heldu aurretik, Garañoko gaztelua izan zenaren hondarrak bisitatzeko aukera izango dugu.\nBidearen zati handi batean lagun izango ditugun GR-220aren (Iruñeko Arroaren itzulia) marka zuri-gorriek erakutsiko digute hartu beharreko norabidea. Errepidean zehar edo haren ezkerretik errekaraino jaitsi, eta berriro errepidera ateratzen den xendatik barrena abiatuko gara. Berehala, gertu dugun Arteta-Egillor araztegiaren ondora iritsiko gara. Hormigoizko bidea porlanezko bihurtuko da, eta kaseta baten ondora eramango gaitu; hain zuzen ere, San Kristobal ermitara igotzeko erabiltzen zen lurrezko bidearen hasierara. Laster, harizti trinko batean murgilduko gara, eta, aurrerago, ermita izan zenaren hondarrak inguratuko ditugu, baltsa batera jaitsi aurretik.\nUr baltsa biren artean igaro eta bide balizadunean barrena, erraz egingo dugu aurrera, haritz bikainen artean. Egillor eta Saldiseko lurrak banatzen dituen alanbrezko hesia gainditu eta gorantz joko dugu, Saldisetik datorren harrizko pistatik. Hirugarren ur baltsaren ondora iristean, bide balizaduna utzi eta aurrez aurre dugun Mortxe aldera igotzen hasiko gara, zuzenean. Alanbrezko hesiaren ondora heltzean, hesia pasatu eta berehala ikusiko dugu Mortxeren gandorra, ipuru artean. Tontorrera heltzean, sekulako ikuspegia zabalduko zaigu: Nafarroako erdialdeko mendiak gertu ikusiko ditugu, baita Urbasa eta Andiako goi lautaden irudia ere. Eta, beherantz begiratuz gero, berriz, Iruñeko Arroaren eta Olloranaren panoramika bikainak.\nGandorretik lepora jaitsi eta Saldise tontorra zapalduko dugu segidan. Hemendik, izen bera duen herrira jaitsiko gara, xendarik gabe eta malda pikoari aurre eginez. Neketsua oso. Herrian sartu aurretik, berehala ikusiko ditugu Ollaraneko PR-NA 170 marka zuri-horiak, eta, horiei segituz, Garoñoko gazteluaren ondora iritsiko gara. Ez da erraza gaztelua izandakoaren ondora igotzeko xenda edo bide egokia aurkitzea, alanbrezko hesi pare bat gainditu behar da eta.\nGaztelu izeneko muinoan zegoen gaztelua, 591 metroko garaieran, Saldise herritik 900 bat metrora. Gaztelu Txiki ere esaten zaio; izena, alde batetik, gazteluaren oroitzapenaren lekukoa da, eta, bestetik, haraneko Gaztelu izeneko beste mendi batekin du lotura: Orarregi gazteluari dagokionarekin. Muinoa, nahiz eta goialdean nahiko laua izan, bereizi egiten da inguruko lurretatik, eta kono moztu baten itxura hartzen du. Malkartsua da, baina amildegirik gabea; iparraldeko eta ekialdeko maldak Arakil ibaian bukatzen dira, 200 bat metro beherago. Ipar ekialdean, berriz, Udarbe ibaia eta ibaiak berak eginiko igarobidea ikusten dira.\nGaztelua Astorga-Bordele erromatar galtzadaren ondoan zegoen; bide nagusi baten bazterrean, beraz. Horretaz gain, gertuko bidegurutze batean, Ollo, Goñi eta Andia-Urbasarako bidea hasten zen. Egillor-Saldise bidea, berriz, hegoaldean dagoen mendatetik zihoan. Bide horiek abelbide ere bazirela jasotzen du agiri batek. Iparraldean, Oskia mendi zintzurrak mugatzen du harana, eta han dago Orarregi gazteluaren mendia ere. Goialdetik, Iruñerria ere ikusten da. Gaztelua bisitatu eta lepora itzuliko gara; handik, Egillor herrira iritsiko gara, gertu baitago.


Nimrod - Wikipedia, entziklopedia askea.\nBibliako Hasiera liburuko hamargarren atalean, Nimrod (hebreeraz: נִמְרֹד בן-כּוּשׁ, Nimrōd ben Kûš; arameraz: ܢܡܪܘܕ; arabieraz: النمرود, an-Namrūd), Kusen seme bat da, Kamen biloba eta Noeren birbiloba.\nmonarka eta Ehiztaria\nEliezer (en) eta Pharoah (en)\nArtikulu hau Bibliako pertsonaiari buruzkoa da; itsasontzia gaitzat duena beste hau da: «Nimrod (itsasontzia)»\nLurreko lehen buruzagia izan zen. Jaungoikoaren mesedea zuen ehiztari ausart bat zen. Judu eta musulman tradizioak, Babilonia, duela lau mila eta bostehun urte sortu zuela dio, eta, Babelgo dorrea ere eraiki zuela. Bere alaba Azurad Eberrekin ezkondu zen, nork Nimrodi Babelgo dorrea egiten laguntzeari uko egin zion, eta, honen ondorioz, euren hizkuntza, hebreera, garbi mantendu zen.\nBabel, Erec, Akad eta Kalan domeinatzen hasi zen, Sinarko lurrak. Ondoren, bere domeinuak, Assurrera hedatu zituen, non Ninive, Rehobot-Ir, Quelah eta Ressen hiriburua eraiki zituen, azken hau, Ninive eta Quelahren artean.\nJudaismoaren arabera, Nimrodek, denbora batez hartu zuen Abraham gaztea, nor, bere aita Tarek, idolo jentilak zituen aldare bat hautsi ziolako zigortu zuen. Urte batzuk beranduago, hain etsaitu ziren, ezen, Abraham Harrango oasian kanpatua zegoen bitartean, Nimrodek sute bat piztu zuen Abraham hiltzeko, baina honek, ihes egitea lortu zuen.\nBibliako tradizio egiptoarrak, Egiptoko I. dinastiako Semerkhet faraoiak hil zuela dio, bere senide Semekin lotzen duena, Noeren semea.